சிறப்புச் செய்தி

சுதந்திர தினக் கொண்டாட்டத்தில் முக்கிய பங்கு வகிக்கும் அணிவகுப்பு

29/08/2023 08:42 PM

கோலாலம்பூர், 29 ஆகஸ்ட் (பெர்னாமா)
-- சுதந்திர தினக் கொண்டாட்டத்தில் அணிவகுப்பு நிகழ்ச்சிகளுக்கு தனிச் சிறப்பு உண்டு.

அணிவகுப்பு நிகழ்ச்சிகளை காண்பதற்காகவே டத்தாரான் மெர்டேக்காவில் மக்கள் கூட்டம் அலைமோதும்.

வாரக் கணக்கில் பயிற்சிகள் பெற்று, குறைகள் ஏதும் இல்லாமல் அணிவகுப்பை நடத்துவது எளிதல்ல.

அவ்வாறு, அணிவகுப்பு பயிற்சிகள் வழங்குவதில் அனுபவம் வாய்ந்த, ஓய்வு பெற்ற இராணுவ வீரர், LAKSAMANA PERTAMA பன்னீர்செல்வன் வேலுவை பெர்னாமா செய்திகள் சந்தித்தது.

1981-ஆம் ஆண்டு அரச மலேசிய கடற்படையில் தொழில்நுட்பவியலாளராக கால்பதித்த பன்னீர்செல்வன், டிப்ளோமா, இயங்கலை, முதுகலை என்று தமது தகுதியை உயர்த்திக் கொண்டார்.

கடல் சார்ந்த குற்றச்செயல்களை தடுக்கும் நோக்கத்தை அடிப்படையாகக் கொண்டு 2001ஆம் ஆண்டு ஓர் ஆய்வையும் அவர் மேற்கொண்டிருக்கின்றார்.

அதன் பின்னர், 2005ஆம் ஆண்டு அமல்படுத்தப்பட்ட மலேசிய கடல் அமலாக்க நிறுவனத்தில் (ஏ.பி.எம்.எம்) இணைந்த அவர், இவ்வாண்டு பிப்ரவரி மாதம் LAKSAMANA PERTAMA பதவியுடன் பணி ஓய்வுப் பெற்றார்.

கடந்த ஆண்டு சுதந்திர தினக் கொண்டாடத்தில், ஏ.பி.எம்.எம் அணிவகுப்பிற்கு பன்னீர்செல்வன் தலைமையேற்று பயிற்சிகள் வழங்கினார்.

முன்னதாக, ஏ.பி.எம்.எம்-இன் 17ஆவது நிறைவு விழாவின் அணிவகுப்பிற்கு தலையேற்றத்தை தொடர்ந்து கடந்த ஆண்டு சுதந்திர தினத்திற்கு இவ்வாய்ப்பு தமக்கு கிடைத்ததாக அவர் கூறினார்.

''அதிகாலையில் டத்தாரான் மெர்டேக்காவிற்கு சென்றுவிடுவேன். முன் கூட்டியே சென்று தயார் நிலையில் இருந்தால், உறுப்பினர்களுக்கு போதுமான பயிற்சிகளை வழங்க முடியும்,'' என்றார் அவர்.

இரண்டு வாரங்கள் தங்களது முகாம்களில் பயிற்சிகள் பெற்ற உறுப்பினர்களுக்கு டத்தாரான் மெர்டேக்காவில் நான்கு நாட்களுக்கு முன்னதாகவே பயிற்சிகள் வழங்கப்படும்.

தொடர்ச்சியாக பயிற்சிகள் மேற்கொண்டால் மட்டுமே, நிறை குறைகள் இருப்பதை முன் கூட்டியே உறுதிப்படுத்திக் கொள்ள முடியும் என்று அவர் விளக்கினார்.

அதோடு, அரச மலேசிய கடற்படையில் சேவையாற்றிய போது, மேற்கொண்ட அணிவகுப்புகள் மற்றும் இதர பயிற்சிகளுமே தம்மை சுதந்திர தின அணிவகுப்பு குழுவுக்கு பயிற்சிகள் வழங்க ஊக்குவிப்பாக இருந்ததாக பன்னீர்செல்வன் கூறினார்.

சுதந்திர தினம் என்றாலே பாதுகாப்பு படையினர் அதனை ஒரு சாதனை நாளாக கருதுவர்.

சுதந்திரம் பெறுவதற்கு முன்னதாக, கடல்சார் துறையில் பணியாற்றி இருந்த முன்னாள் உறுப்பினர்களின் அனுபவங்களை கேட்டறியும் போது தாம் இத்துறையில் இருப்பதை பெருமையாக உணர்ந்ததாக பன்னீர்செல்வன் தெரிவித்தார்.

''இன்றைய தலைமுறையினருக்கு சுதந்திர தினம் பற்றிய உணர்வு எந்த அளவிற்கு இருக்கும் என்பது எனக்கு தெரியாது. ஆனால், சிறு வயதிலிருந்தே சுதந்திர தினத்தை ஒரு விழாவாக கருதுவோம்,'' என்றார் அவர்.

இதனிடையே, தாம் இத்துறையில் இணையும் காலக்கட்டத்தில் பணிபுரிந்த இந்தியர்களின் எண்ணிக்கை காலப்போக்கில் குறைந்துக் கொண்டே வருவதாக அவர் குறைப்பட்டுக் கொண்டார்.

இராணுவம் தற்போது பல புத்தாக்க மாற்றங்களை கண்டுவருவதால், இத்துறையில் ஈடுபட இந்திய இளைஞர்கள் முனைப்பு காட்ட வேண்டும் என்று பெர்னாமா செய்திகளுக்கு வழங்கிய சுதந்திர தின சிறப்பு நேர்காணலில் பன்னீர்செல்வன் கேட்டு கொண்டார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ) 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

பிறந்த மண்ணிற்கு சேவை செய்ய இந்திய இளம் தலைமுறையினர் முன் வர வேண்டும்

30/08/2023 08:28 PM

கிள்ளான், 30 ஆகஸ்ட் (பெர்னாமா)
 -- நாட்டின் சுதந்திரம் தொடர்புடைய அனுபவங்களை நினைவுப்படுத்தி தேசப்பற்றோடு கூறுவதில் மூத்த தலைமுறையினரை மிஞ்ச ஆளில்லை.

அதுமட்டுமல்லாது, இன்றைய தலைமுறையினர் அதனை அறிந்திருக்க வேண்டும் என்ற சமூக கடப்பாடும் அக்கறையும் அவர்களிடத்தில் மேலோங்கி இருக்கிறது.

குறிப்பாக இந்திய இளம் தலைமுறையினர், நாட்டிற்காக சேவை செய்ய முன் வர வேண்டும் என்ற கருத்தை முன்வைத்த முன்னாள் இராணுவ வீரர் மேஜர் சுப்ரமணியம் குமரவேலு, தமது கடந்த கால அனுபவங்களையும் பெர்னாமா செய்திகளுடன் பகிர்ந்துக் கொண்டார்.

1949-ஆம் ஆண்டு பகாங் மாநிலத்தில் பிறந்தவர் மேஜர் சுப்ரமணியம் குமரவேலு.

மெந்தகாப் ஆங்கிலப் பள்ளியில் ஆறு ஆண்டுகள் தமது ஆரம்பக்கல்வியைத் தொடர்ந்த இவர், தமிழ் மொழியைக் கற்கவும் தவறவில்லை.

அந்தக் காலக்கட்டத்தில், நாடு வெள்ளையர்களின் ஆதிக்கத்தில் இருந்தது.

பிரிட்டிஷ் ஆகாயப் படையினரின் வருகையும், அவர்கள் பயன்படுத்திய தளவாடங்கள், விமானங்கள், ஹெலிக்களை தொடர்ந்து நேரில் காணும் வாய்ப்பு மேஜர் சுப்ரமணியத்திற்கு கிட்டியது.

அந்த அனுபவமே, தமக்குள் இராணுவத்தில் சேருவதற்கு ஒரு துடிப்பை ஏற்படுத்தியதாக அவர் நினைவுக் கூர்ந்தார்.

''தோட்டப்புறத்தில் இருந்து பள்ளிக்குச் செல்லும் போது ஆகாயப்படை விமானங்கள் வந்து இறங்குவதைப் பார்த்திருக்கின்றேன். அதைத் தொடர்ந்து பார்த்துக் கொண்டிருந்ததால் எனக்கு ஆகாயப்படையில் இணைய வேண்டும் என்ற ஆர்வம் வந்தது,'' என்றார் அவர்.

இடைநிலைப்பள்ளிக்குப் பின்னர், தற்காலிக ஆசிரியராக பணிபுரிந்த அவர், தமது கனவை நனவாக்க, 1970-ஆம் ஆண்டு கோலாலம்பூருக்கு வந்து, அரச மலேசிய ஆகாயப் படையில் விமான இயந்திர வல்லுநராக சேர்ந்தார்.

விமானம் பழுதுபார்க்கும் பயிற்சிக்காக இங்கிலாந்து வரை பயணம் மேற்கொண்டிருந்த மேஜர் சுப்ரமணியம் நாட்டிலிருந்து வெளியேறாமல் இருந்த வெள்ளையர்களிடமிருந்தும் கற்றுக் கொண்டதாக தெரிவித்தார்.

1975ஆம் ஆண்டு அரச மலேசிய இராணுவ கல்லூரியில் பயிற்சிப் பெற்ற அவர், இராணுவத்தில் ஓர் அதிகாரியாக அங்கீகாரம் பெற்று, அலோர் ஸ்டாரில் உள்ள விமானிகள் பயிற்சி கல்லூரியில் இணைந்தார்.

இருப்பினும், அந்தப் பயிற்சியை வெற்றிகரமாக முடிக்க முடியாத சூழ்நிலை ஏற்பட்டாலும், தமது முயற்சியை கைவிடாமல் இருந்ததால், RADAR நடவடிக்கைப் பிரிவு அதிகாரியாகும் வாய்ப்பு தமக்கு கிடைத்ததாக மேஜர் சுப்ரமணியம் தெரிவித்தார்.

அதுமட்டுமல்லாது, கால மாற்றத்திற்கு ஏற்ப, தமது துறைக்கு தொடர்புடைய புதுமையான பயிற்சிகளையும் கற்றுக் கொண்டதாக அவர் பெருமையாக கூறினார்.

தொழில் ரீதியாக தாம் நிறைய கற்றுக் கொண்டதாகக் கூறிய மேஜர் சுப்ரமணியம், வளர்ந்து வரும் இந்திய இளம் தலைமுறையினரும் இது போன்று கிடைக்கும் வாய்ப்பைப் பயன்படுத்தி பயனடைய வேண்டும் என்ற ஆவல் தமக்கு அதிகம் இருப்பதாக குறிப்பிட்டார்.

முதுகலை வரையில் பயின்றிருக்கும் மேஜர் சுப்ரமணியம் இன்றும் பல்கலைக்கழகங்களில் பகுதிநேர விரிவுரையாளராக பணியாற்றி வருகின்றார்.

பின் வரும் காலங்களில், வரலாற்றுப்பூர்வ சான்றுகளில் இந்திய சமுதாயத்தின் பெயரும் தொடர்ந்து நிலைத்திருப்பதற்கு இராணுவமும் ஒரு அடித்தளம் என்பதை இளைஞர்கள் உணர வேண்டும்.

எனவே, இளைஞர்கள் இத்துறையில் ஈடுபடுவதற்கான வாய்ப்புகளை நன்கு பயன்படுத்திக் கொள்ள வேண்டும் என்று பெர்னாமா செய்திகளுக்கு வழங்கிய சுதந்திர தின சிறப்பு நேர்காணலில் அவர் வலியுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

சிறுவர்களை அடிமைப்படுத்தும் 'மின்னியல் சாதனங்கள்'

30/08/2023 08:13 PM

கோலாலம்பூர், 30 ஆகஸ்ட் (பெர்னாமா) --
 'பேசுவதற்காக கண்டுபிடிக்கப்பட்ட கைப்பேசி  இன்று பலரையும் ஊமையாக்கிவிட்டது' என்ற வரிகள் நாள்தோறும் கைத்தொலைப்பேசிகளில் மூழ்கி இருப்போரைக் காணும்போது நிரூபனமாகிறது.

கால மாற்றத்தாலும் தொழில்நுட்ப வளர்ச்சியாலும் தொலைத் தொடர்பு சாதனங்கள் வாயிலாக உலகமே இன்று கைகளில் இருப்பதாக மார்தட்டிக் கொண்டாலும் அந்த மின்னியல் சாதனங்களே சிறுவர்களை அடிமையாக்கும் கருவியாக மாறிவிடுகிறது என்ற அதிர்ச்சி உண்மையை இன்று பலரும் குறிப்பாக பெற்றோர் அறியாமல் உள்ளனர்.

இந்நிலை நீடித்தால் அதீத வளர்ச்சி என்ற பேரில் சிறுவர்கள் உடலளவிலும் மனதளவிலும் பெரும் பாதிப்பை எதிர்நோக்க நேரிடும் என்று கூறுகின்றார் குழந்தை கண் மருத்துவ நிபுணரான டாக்டர் சங்கீதா தர்மதுரை.

இன்றைய சூழ்நிலையில் இணையம் மற்றும் மின்னியம் விளையாட்டிற்கும், சமூக ஊடகங்களில் வலம் வருவதற்குமே பெரும்பாலான சிறார்கள் தொலைத்தொடர்பு சாதனங்களைப் பயன்படுத்துகின்றனர்.

இந்த தொலைத்தொடர்பு சாதனங்கள் மூலமாக கிடைக்கும் உடனடி வெகுமதியே ஒருவித ஆத்ம திருப்தியை சிறுவர்களுக்கு ஏற்படுத்தி அதில் மூழ்கி அடிமையாவதற்கு முக்கிய காரணமாவதாக டாக்டர் சங்கீதா விவரித்தார்.

''தொலைத்தொடர்பு சாதனங்களில் தொடர்ந்து முழ்கி இருந்தாலும் அது அவர்களின் மூளை வளர்ச்சிக்கு தாக்கத்தை ஏற்படுத்தி ஊறுவிளைவிக்கும். அதிலும் இரவு நேரங்களில் மங்கலான மின்வெளிச்சத்தால் கைப்பேசியைப் பயன்படுத்துவது கண்களை மட்டுமின்றி உடலின் இன்னும் சில உறுப்புகளை விரைவாக பாதிக்கும்,'' என்று அவர் தெரிவித்தார்.

மேலும், வீட்டில் இருக்கும் சமயத்தில் பெற்றோரும் தொலைத் தொடர்பு சாதனங்களை அதிகளவில் பயன்படுத்தினால் பிள்ளைகளும் அவர்களைப் பார்த்து அதில் மூழ்கத் தொடங்குவர் என்று டாக்டர் சங்கீதா நினைவுறுத்தினார்.

அதுமட்டுமின்றி, அதிகளவில் தொலைத் தொடர்பு சாதனங்களைப் பயன்படுத்துவதன் மூலமாக சிறுவர்களுக்கு DIGITAL EYE STRAIN எனும் பார்வைக் கோளாறும் ஏற்பட வாய்ப்புள்ளதாக அவர் குறிப்பிட்டார்.

அதுமட்டுமின்றி, தூக்கமின்மை, அடிக்கடி பசித்தல், தொப்பை விழுதல், சிறுவயதிலே நீரிழிவு நோய் ஏற்படுதல், அளவுக்கு அதிகமான இதயத் துடிப்பு, சோர்வு போன்ற பல்வேறு பிரச்சனைகளுக்கும் சிறுவர்கள் ஆளாகும் சாத்தியம் உள்ளதாக டாக்டர் சங்கீதா எச்சரிக்கை விடுத்தார்.

''நீண்ட நேரமாக தொலை தொடர்பு சாதனங்களைப் பயன்படுத்தினால் கண்கள் சோர்வடைவதோடு தலைவலியும் ஏற்படும். மேலும் அதிகப்படியாக தொலைத் தொடர்பு சாதனகளைப் பயன்படுத்தும் போது கண்களை சிமிட்டுவது குறைவாகும். அந்த சமயத்தில் கண்கள் காய்ந்து போவதற்கும் அதிக வாய்ப்புள்ளது,'' என்று அவர் குறிப்பிட்டார்.

இதைத் தவிர்த்து MYOPIA எனப்படும் அவர்களின் கிட்டப் பார்வையும் மங்கிப் போய்விடும் என்பதோடு, ஒரு  விஷயத்தில் முழுமையாக கவனம் செலுத்துவதிலும் அவர்கள் பெரும் சிரமத்தை எதிர்கொள்வர் என்றும் அவர் நினைவுறுத்தினார்.

ஆகவே, இவற்றைக் களையும் சில மாற்றுவழிகளை டாக்டர் சங்கீதா பகிர்ந்து கொண்டார்.

''தொலைத் தொடர்பு சாதனங்களில் பிள்ளைகள் மூழ்குவதை பெற்றோர் கட்டுப்படுத்த வேண்டும்.  மேலும் அக்கருவிகளைப் பயன்படுத்தும் போது அதன் வெளிச்ச அளவைக் குறைக்க வேண்டும். இது கண்கள் மட்டுமின்றி கழுத்துப் பகுதியிலும் அழுத்தம் குறைவதற்கு வகை செய்யும்,'' என்றார் அவர்.

அவற்றுடன், கண்கள் காய்ந்துப் போகாமல் இருக்க அடிக்கடி கண்சிமிட்டும் பழக்கத்தைப் பிள்ளைகளுக்குக் கற்றுக் கொடுக்க வேண்டும்.

ஆண்டிற்கோ அல்லது ஆறு மாதத்திற்கோ ஒரு முறை பிள்ளைகளை கண் பரிசோதனைக்கு அழைத்துச் செல்வது சிறந்தது.

ஏனெனில், தொடக்கத்திலேயே கண் பிரச்சனைக்கு உரிய சிகிச்சை முறைகளை மேற்கொண்டால் மூக்குக் கண்ணாடி அணிவதிலிருந்து அவர்களைப் பாதுகாக்கலாம் என்றும் டாக்டர் சங்கீதா தெரிவித்தார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

மலேசியராய் ஒற்றுமையாய் ஒன்றிணைந்து வாழ்வோம்

31/08/2023 08:28 PM

கோலாலம்பூர், 31 ஆகஸ்ட் (பெர்னாமா) --
நாடு சுதந்திரம் அடைந்து அரை நூற்றாண்டுக்கும் மேல் கடந்துள்ள நிலையில், 66-வது சுதந்திர தினத்தை மலேசியா இன்று மகிழ்ச்சியாக கொண்டாடுகிறது.

இம்மண்ணில் அமைதியோடும் சுபிட்சத்தோடும் சுதந்திர காற்றை நாம் சுவாசித்து கொண்டிருப்பதற்கு, முன்னோடியாக இருந்த தேசத் தலைவர்கள் மற்றும் போராட்ட வீரர்களின் அர்ப்பணிப்புகளை மறந்திட முடியாது.

மலேசிய குடும்பமாய் ஒன்றிணைந்து மலேசியர்கள் முன்னேறுவதுடன், வளரும் தலைமுறையினரிடம் தேசப்பற்றை மனங்களில் ஆழமாக கொண்டு சேர்க்கும் முயற்சியில் தேசிய தினம் கொண்டாடப்படும் வேளையில், சுதந்திர உணர்வுகள் நிரம்பிய அந்த பழைய நினைவுகளை திரும்பி பார்க்கின்றது பெர்னாமா செய்திகள்.

1957ஆம் ஆண்டு ஆகஸ்டு 31-ஆம் தேதி மலாயா சுதந்திரம் அடைந்தது.

ஐம்பதுகளில், மக்கள் மனங்களில் சுதந்திர தாகம் பெருக்கெடுத்திருந்த வேளையில், நாட்டில் முதன் முறையாக தேசியக் கொடி ஏற்றப்பட்டதும், மெர்டேக்கா என்று முழக்கமிட்டத்தும் அன்று மெய்சிலிர்க்கும் வரலாற்றுப் பதிவு.

மூவினத்தின் தலைவர்கள்  துங்கு அப்துல் ரகுமான், துன் டான் செங் லோக் மற்றும் துன் வீ.தி. சம்பந்தன் ஆகிய தலைவர்களின் கூட்டு முயற்சியால், நாட்டிற்கான சுதந்திரம் கிடைத்தது.

மலாய், சீனர், இந்தியர் என்று மூவினமும் ஒற்றுமையாக இணைந்து வாழ்வோம் என்ற உறுதிப்பாட்டை வழங்கிய பின்னரே, பிரிட்டிசார் மலேசிய நாட்டிற்கான சுதந்திரத்தை வழங்கினர்.

அதன்படியே, உரிமைகளும் சலுகைகளும் வழங்குவதற்கு இணக்கம் காணப்பட்டது.

துங்கு அப்துல் ரஹ்மான் தலைமையில் நாடு அன்று நல்ல மேம்பாடு கண்டு வந்த நிலையில், 1963-ஆம் ஆண்டில் மலாயாவுடன் சபா, சரவாக் மாநிலங்களை இணைத்து மலேசியாவை உருவாக்க, நாட்டின் முதல் பிரதமரான அவர் பெரும் பங்கு வகித்தார்.

1971-இல் மலேசிய அரசு, தேசிய கோட்பாடுகளை அறிமுகப்படுத்தியதுடன், மலாய் மொழியே தேசிய மொழியாக அறிவிக்கப்பட்டது.

மலேசியா சுல்தான்கள் கொண்ட ஆட்சியாக விளங்கினாலும், பல்லின மக்களும் கலாச்சாரங்களும் சேர்ந்து ஒற்றுமையாக வாழும் நாடு என்பது உலக அரங்கில் மலேசியாவிற்கு கிடைத்த மிகப் பெரிய அடையாளமாகும்.

இந்த 66 ஆண்டுகளில் கல்வி, பொருளாதாரம், மேம்பாடு, தொழில்நுட்பம் என்று பல துறைகளில் வளர்ச்சி அடைந்த நாடாகவே மலேசியா மிளிர்கிறது.

அதேவேளையில், இதர நாடுகளைப் போல, மிகப் பெரிய இயற்கை பேரிடர்களில் சிக்கிக் கொள்ளாத நாடுகாவும் மலேசியா திகழ்கிறது.

இருப்பினும், சுதந்திரத்தின் போது நம்மிடையே காணப்பட்ட ஒற்றுமை, மத நல்லிணக்கம், அன்பின் ஆழம் ஆகியவை கால மாற்றத்திற்கு ஏற்ப, அரசியல் ரீதியில்  பிரித்தாளும் கொள்கையில், மாறுதலை ஏற்படுத்தியுள்ளதை மறுப்பதற்கில்லை.

சீர், செழிப்பு, செல்வம், வளம், பசுமை நிறைந்த இந்நாட்டில் வாழும் நாம், இதன் அமைதியையும் தேசப் பற்று கடப்பாட்டையும் அடுத்தடுத்த தலைமுறையினருக்குக் கொண்டுச் சேர்ப்பதில் பெரும் பங்கு வகிக்கிறோம்.

நாட்டைக் காப்பதிலும் விட்டுக்கொடுத்து ஒருவருக்கொருவர் ஒற்றுமையுணர்வோடு எப்படி வாழ வேண்டும் என்பதையும் இளைய தலைமுறையினருக்கு தொடர்ந்து மெய்ப்பிக்க வேண்டிய கடப்பாடு ஒவ்வொரு மலேசியருக்கும் உண்டு.

இனத்தால், மதத்தால், சமயத்தால் நாட்டு மக்கள் வேறுப்பட்டிருந்தாலும், நாட்டின் வளர்ச்சி நல்வாழ்வு எனும் ரீதியில் அனைவருமே மலேசியர்கள் என்ற குடையின் கீழ், ஒன்றுபடுவதால், தேசப்பற்றுடன் ஒற்றுமையாய் ஒன்றினைந்து வாழ்வோம்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

இலகுவாக்கி இளைஞர்களை ஈர்க்கும் 'நவீனக் கவிதை'

01/09/2023 08:31 PM

விஸ்மா பெர்னாமா, 01 செப்டம்பர் (பெர்னாமா) --
மரபுக் கவிதைக்கும் புதுக்கவிதைக்குமான கருத்துப் போர் நீண்டகாலமாக படைப்பாளர்கள் மத்தியில் இருந்து வருகிறது.

ஆனாலும், அந்த மரபும் நவீனமும் நாட்டில் தொடர்ந்து தழைப்பதற்கு அது சார்ந்த ஆர்வலர்கள் தொடர்ந்து பல்வேறு முயற்சிகளை மேற்கொள்கின்றனர்.

வடிவத்திலும், சொல் கையாடல் விதத்திலும் இக்கவிதைகள் வேறுபட்டிருந்தாலும் அடிப்படையில் தமிழ் தொண்டு செய்து அதனை மக்களிடம் சேர்ப்பதற்கும்  கொண்டாடுவதற்கும் அவை துணைப் புரிவதாகக் கூறுகிறார் நவீனக் கவிஞரும் ஆனந்த விகடன் குழும இதழின் ஆசிரியருமான கவிஞர் வெய்யில்.

கவிதைகளின் உயிரெழுத்தாக மரபுக் கவிதைகள் விளங்கினாலும் கால மாற்றத்திற்கு ஏற்ப நவீனக் கவிதைகளையும் எழுதும் அல்லது கையாளும் நிலைப்பாட்டிற்கு இன்றைய இளைய சமூகம் நகர்ந்து விட்டது.

அடிப்படையில் பா வகைகள், தமிழ் இலக்கணத்தை ஆய்ந்து கற்ற ஒருவர் மட்டுமே கவிதை எழுத முடியும் என்ற வரம்பை தகர்த்தெறியும் வகையில் உருவான சுதந்ததிரமான கவிப்படிவமே நவீனக் கவிதை என்று விவரிக்கிறார் 40 வயதுடைய கவிஞர் வெய்யில்.

''மூன்றாயிரம்  ஆண்டுகளாக புகழ்ப்பெற்று வரும் கவிதை என்ற பெரிய வடிவத்தை கல்வி கற்றவர்களுக்கும் இலக்கணம் கற்றவர்களுக்கும் மட்டுமே கையில் ஒப்படைத்துவிட்டு நம்மால் செல்ல முடியாது. அனைவருக்கும் கவிதை வடிவம் சொந்தமானது என்பதை நிரூபிக்கும் வகையில் புதுக் கவிதை தோற்றம் கண்டது. அவர்கள் நினைத்தால் தாங்கள் என்னும் நினைவுகளையும் சம்பவங்களையும் சொல், சந்தமின்றியும், இலக்கண கட்டுப்பாடின்றியும் இலகுவான முறையில் கூறிச் செல்ல முடியும்,'' என்று அவர் கூறினார்.

தமிழ்நாட்டில் கூட புழக்கத்தில் இல்லாத சில தூய தமிழ்ச் சொற்கள் மலேசிய இந்தியர்களிடையே பயன்படுத்தப்படுவது தமக்கு மகிழ்ச்சி அளிப்பதாகக் கூறிய அவர், இருப்பினும் புதுக் கவிதைகளான நவீனக் கவிதைகளைப் புனைவதில் இங்குள்ளவர்கள் எதிர்நோக்கும் சிக்கல்கள் குறித்தும் பகிர்ந்து கொண்டார்.

''நவீனக் கவிதை மற்றும் புதுக்கவிதையைப் பொருத்தவரை பெரிய அளவிலான வாசிப்புப் பழக்கத்தில் நாம் மீண்டும் இறங்க வேண்டும். மலேசியாவில் மரப்புக் கவிதைக்கு கூடுதல் அளிப்பது வரவேற்கக்கூடியது என்றாலும் நவீனக் கவிதைக்கான புத்தகங்கள் மிகவும் குறைவாக உள்ளதாக நான் உணர்கிறேன். ஆகவே, உலகளாவில் அளவிலான மொழிப்பெயர்க்கப்பட்ட கவிதை நூல்கள் இங்கே இறக்குமதி செய்யப்பட வேண்டும் என்பது என் ஆவல்,'' என்றும் அவர் குறிப்பிட்டார்.

அப்படி வாசித்துக் கொண்டே இருக்கும் போது, அத்திறன் தன்னளவிலேயே மேம்பட்டு விடும் என்று 'அக்காளின் எலும்புகள்', 'மகிழ்ச்சியான பன்றிக்குட்டி' உள்ளிட்ட பல நூல்களை எழுதிப் பிரசித்திப் பெற்றவருமான கவிஞர் வெய்யில் கூறினார்.

இதனிடையே, நவீனக் கவிதை எழுத வேண்டும் என்ற ஆர்வமுடையவர்களுக்கான சில ஆலோசனைகளையும் அவர் வழங்கினார்.

''ஒரு சாதாரண மனிதன் தனது அன்றாட வாழ்க்கைக்கு குறைந்தபட்சம் ஐநூறு முதல் ஆயிரம் சொற்கள் வரை பயன்படுத்துவது  போதுமானது.  ஆனால் ஒருவர் கவிஞராக வேண்டும் என்றால் அவருக்கு குறைந்தபட்சம் இரண்டாயிரம் முதல் ஐந்தாயிரம் சொற்கள் தெரிந்திருக்க வேண்டியது அவசியமாகும். ஏனெனில் ஒரு காட்சியை விளக்குவதற்கு அவருக்கு பல்வேறு விதமான சொற்கள் பிரயோகம் தேவைப்படும்,'' என்றார் அவர்.

இளைய தலைமுறையினரின் எழுத்தாற்றல் மற்றும் புதுக்கவிதை எழுதுவதில் அவர்கள் எதிர்நோக்கும் சவால்கள் குறித்து, இன்று பெர்னாமா செய்திகளுக்கு வழங்கிய சிறப்பு நேர்க்காணலின் போது வெய்யில் அவ்வாறு கூறினார்.

ஆனந்த விகடனில் இணைவதற்கு முன்னதாக 'கொம்பு' என்ற கலை, இலக்கணம், அரசியல் சார்ந்த சிற்றிழதழை நடத்தி வந்த பத்திரிகையாளரும் பாடலாசிரியருமான கவிஞர் வெய்யில், கலைப் படைப்புகளுக்கு இதுவரையில் ஏராளமான விருதுகளைப் பெற்றிருக்கிறார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

எச்.எஃப்.எம்.டி, இன்ஃபுலுவென்சா கண்டிருந்தால் சில உடனடி பாதுகாப்பு நடவடிக்கைகள் அவசியம்

File pix

13/09/2023 10:32 PM

கோலாலம்பூர், 13 செப்டம்பர் (பெர்னாமா)
 -- கொவிட்-19 பெருந்தொற்றைத் தொடர்ந்து, தற்போது நாட்டில் அதிகம் பரவி வரும் தொற்று நோய்களில், இன்ஃபுலுவென்சாவும், எச்.எஃப்.எம்.டி எனப்படும் கை, கால், வாய்ப்புண் நோயும் அடங்கும்.

மக்களிடையே அதிகம் பரவி வரும் இந்நோய்கள் ஒருவருக்கு கண்டிருப்பது தெரிய வந்தால், சில உடனடி பாதுகாப்பு நடவடிக்கைகளைப் பின்பற்றுவது மிக அவசியம்.

இவ்வாறு செய்வதன் வழியே, அந்நோய்களினால் ஏற்படும் தாக்கத்தைக் குறைக்க முடியும்.

அதுமட்டுமின்றி, அந்நோய்கள் பிறருக்கு பரவாமலும் தடுக்க முடியும் என்கிறார், பெட்டாலிங் மாவட்ட சுகாதார அதிகாரி டாக்டர் சீதா செல்வராஜு.

இன்ஃபுலுவென்சா என்பது கிருமி தாக்கத்தால் ஏற்படும் ஒரு நோய்.

இந்நோய், ஒருவரின் மூக்கு, தொண்டை மற்றும் நுரையீரலைப் பாதிக்கும்.

சிறுவர் முதல் முதியவர் என்று இந்நோய் அனைவருக்கும் ஏற்படும் என்றாலும், சிறுவர்கள், 65 வயதிற்கு மேற்பட்டவர்கள், கர்ப்பிணிப் பெண்கள், நோய் எதிர்ப்பு சக்தி பலவீனமாக உள்ளவர்கள், நுரையீரல் மற்றும் கல்லீரல் பாதிப்பு, நீரிழிவு நோய் உடல் பருமன், ஆஸ்துமா, இருதயப் பிரச்சனை உள்ளவர்கள் ஆகியோர் சற்று கூடுதல் கவனமுடன் இருக்க வேண்டும் என்று டாக்டர் சீதா தெரிவித்தார்.

குழந்தைகளைப் பொருத்த வரையில், 39 பாகைக்கும் அதிகமாக உடல் உஷ்ணம் பதிவாகி கடும் காய்ச்சல், உடல் வலி, அதிக அசதியுடன் காணப்படுவது, தலைவலி, தொண்டைவலி, இருமல்,சலி போன்ற அறிகுறிகள் தென்படும் என்று அவர் மேலும் குறிப்பிட்டார்.

''பொதுவாக இன்ஃபுலுவென்சாவிற்கு நோய்த் தடுப்பு மருந்துகள் எதுவும் இல்லை. சலி, காய்ச்சல், இருமல் போன்றவற்றுக்கான மருந்துகள் மட்டுமே வழங்கப்படும். மூச்சுத் திணறல், வாந்தி, வயிற்றுப் போக்கு, சரியாக உண்ண முடியாதது போன்ற அறிகுறிகள் தென்பட்டால் உடனே மருத்துவரைச் சந்திக்க வேண்டும்,'' என்றார் அவர்.

மேலும், இந்த அறிகுறிகள் மூன்று நாட்களுக்கு மேல் நீடித்தால், மருத்துவரைக் கண்டு இரத்தப் பரிசோதனை அல்லது அந்நோய்த் தொடர்பான பரிசோதனைகளைச் செய்துக் கொள்ளுமாறு டாக்டர் சீதா அறிவுறுத்தினார்.

அதேவேளையில், எச்.எஃப்.எம்.டி-ஐ பொருத்தவரையில், ஒருவருக்கு அந்நோய்ப் பரவினால் மூன்று முதல் ஆறு தினங்களில் அதற்கான அறிகுறிகள் தென்படும்.

காய்ச்சல், தொண்டை வலி, உடலில் பல பகுதிகளில் தடிப்புகள் போன்றவையே இந்நோய்க்கான அறிகுறிகளாகும்.

இந்நோய் பொதுவாகவே இதர தொற்று நோய்களைப் போன்று ஒரு வாரத்தில் குணமாகிவிடும் என்றாலும் சிலருக்கு உயிருக்கு ஆபத்தை விளைவிக்கக்கூடிய அளவிற்கு தாக்கத்தை ஏற்படுத்தும் என்கிறார் டாக்டர் சீதா.

''உதாரணமாக, உடலில் மோசமான நீர் பற்றாக்குறை ஏற்படுவது. வாய்ப்புண் ஏற்படுவதால் குழந்தைகளால் சரியாக சாப்பிட முடியாது. இதனால் அவர்களால் சரியாக நீரும் அருந்த முடியாது. இதை கவனிக்காமல் விட்டு விட்டால், மோசமான நீர் பற்றாக்குறை ஏற்பட்டு அவர்கள் உயிருக்கே ஆபத்தாக அமையும். மேலும், இந்நோய் மூளைப்பகுதியைப் பாதிக்கும் வாய்ப்பும் உள்ளது,'' என்று அவர் குறிப்பிட்டார்.

மேலும், இருதயம் மற்றும் நுரையீரலில் பாதிப்பை ஏற்படுத்துவதோடு, சில நேரங்களில் பக்கவாதமும் ஏற்படும்.

தற்போது, இந்நோய்கள் பள்ளி மாணவர்களிடையே அதிகம் பரவுவதால் அவர்களைப் பாதுகாப்பதற்கான சில வழிமுறைகளையும், பெற்றோர்களுக்காக அவர் பகிர்ந்து கொண்டார்.

''பிள்ளைகளுக்கு வீட்டில் சாப்பிடுவதற்கு முன்பு, விளையாடியப் பின்னர் என்று, எப்போழுதெல்லாம் கைக் கழுவ வேண்டும் என்று கற்றுக் கொடுக்க வேண்டும். நெரிசலான இடத்திற்கு பிள்ளைகளை அழைத்துச் செல்வதைத் தவிர்க்க வேண்டும். தும்மல் அல்லது இருமல் ஏற்பட்டால் பிறருக்கு பரவாமல் எவ்வாறு இருப்பது என்று பெற்றோர்கள் வீட்டிலேயே கற்றுக் கொடுக்க வேண்டும்,'' என்று டாக்டர் சீதா தெளிவுப்படுத்தினார்.

மேலும், பிள்ளைகளுக்கு இந்நோய்களுக்கான அறிகுறிகள் தென்பட்டால், மற்ற குழந்தைகளுக்கு பரவாமல் தடுக்க அவர்களைப் பள்ளிகளுக்கு அனுப்ப வேண்டாம்.

அதோடு, பிள்ளைகளுக்கு அதிக நீர் அருந்துவதற்குப் பழக்கப்படுத்துமாறும், சத்துள்ள உணவை வழங்குமாறும், உணவில் காய்கறிகள் பழங்கள் போன்றவற்றை சேர்த்துக் கொள்ளுமாறு அவர் கேட்டுக் கொண்டார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

அடுத்த தலைமுறையை வலுப்படுத்தும் ஜனநாயகம்

15/09/2023 09:32 PM

கோலாலம்பூர், 15 செப்டம்பர் (பெர்னாமா)
-- ஜனநாயகம், மக்களால் அங்கீகரிக்கப்பட்டு நடைமுறைப்படுத்தும் ஓர் ஆட்சிமுறையாகும்.

முன்னதாக, ஆட்சிமுறை சார்ந்த தங்களது கருத்தையும் தேவையையும் வெளிப்படுத்த மக்கள் குரல் கொடுத்தனர்.

இன்றையக் காலக் கட்டத்தில், ஜனநாயகம் தேர்தல் வாக்குகளாக மாறிவிட்டன.

ஆயினும், குரல் எழுப்புவதானாலும், வாக்குரிமையானாலும் அந்த வாய்ப்பு அனைத்து ரக மக்களுக்கும் கிடைக்க வேண்டும் என்பதே உண்மையான ஜனநாயகம் என்கிறது ஐக்கிய நாடுகள் சபை.

ஜனநாயக ஆட்சிமுறை தொடங்கிய தாயகமாக கிரேக்க நாட்டின் Athens தலைநகரம் திகழ்கின்றது.

முந்தைய காலத்தில், மன்னராட்சிக்குப் பின்பு அரசியல் தொடர்பான விவகாரங்களில் ஆட்சிக்குட்பட்ட அனைத்து மக்களும் ஒன்றுகூடி தீர்மானங்கள் எடுக்க ஆரம்பித்தனர்.

அரசியலில் அதன் பலனை உணர்ந்த இதர நாடுகளும் தத்தம் ஆட்சிமுறையில் ஜனநாயகத்தை அறிமுகப்படுத்தினர்.

இதுவே நாளடைவில் மக்களாட்சியாகப் பேசப்பட்டது.

இந்நிலையில், தற்போது 72 நாடுகளின் ஆட்சிமுறையில் ஜனநாயகம் அமல்படுத்தப்படுவதால், கடந்த இரண்டு நூற்றாண்டுகளில் உலகம் மிகவும் ஜனநாயகமாக மாறிவிட்டதைக் காணமுடிகின்றது.

அதிலும், நோர்வே, நியூசிலாந்து, பின்லாந்து, ஐஸ்லாந்து, சுவீடன் ஆகிய நாடுகள் ஜனநாயக நாடுகளின் பட்டியலில் முதல் ஐந்து இடங்களைப் பிடித்திருக்கின்றன.

இந்நாடுகளில் வாழும் அனைத்துப் பிரிவு மக்களுக்கும், பாகுபாடின்றி அரசியலில் பங்கேற்பதற்கான வாய்ப்புகள் வழங்கப்படுகின்றன.

குறிப்பாக பெண்கள், சிறுபான்மையினர், மற்றும் தன்பால் விரும்பிகளின் கருத்துகள் அத்தகைய நாடுகளின் அரசியல் செயல்முறைகளில் வரவேற்கப்படுகின்றன.

இந்த வாய்ப்பும் உரிமையும் உலக நாடுகளில் நிலைநிறுத்த வேண்டும் என்பதற்காதான், ஒவ்வொரு ஆண்டும், செப்டம்பர் 15-ஆம் தேதி அனைத்துலக ஜனநாயக தினமாக ஐநா அறிவித்துள்ளது.

அதனை முன்னிட்டு, இவ்வாண்டிற்கான அனைத்துலக ஜனநாயக தினம் இளைஞர்களை மையப்படுத்தி, ''அடுத்த தலைமுறையை வலுப்படுத்துதல்'' என்கிற கருப்பொருளில் அனுசரிக்கப்படுகின்றது.

அந்த வகையில், தற்போதைய காலக்கட்டத்திற்கு இளைஞர்கள் மத்தியில் 'ஜனநாயகம்' பற்றிய புரிந்துணர்வு எவ்வாறு அமைந்துள்ளது என்ற கண்ணோட்டத்தை பெர்னாமா செய்திகள் மேற்கொண்டது.

அது குறித்து இளைஞர்களின் கருத்துப் பகிர்வு தொடர்ந்து இடம்பெறுகின்றது.

'' ஜனநாயகம் என்பது மக்களால் மக்களுக்காக மக்கள் முன்னுரிமைக்காக மையப்படுத்தி நடத்தப்படும் ஆட்சிமுறையாகும். நம் நாட்டின் 10 பிரதமர்களும் ஜனநாயக முறையில்தான் நியமிக்கப்பட்டார்கள். மக்களின் நலன்காத்து அவர்களே தங்களின் தலைவர்களைத் தேர்ந்தெடுக்கும் அதிகாரத்தைக் கொடுத்து சமத்துவத்தை ஊக்குவிக்கின்றது. எந்தெந்த நாடுகளில் ஜனநாயகம் முழுவதுமாகக் கடைப்பிடிக்கப்படுகின்றதோ,  அங்குச் சமத்துவம் மேலோங்கி இருக்கும். சமத்துவம் மேலோங்கி இருக்கும் போது, கலை கலாச்சார கூறுகளில் மக்கள் பரிணாம வளர்ச்சியை அடைய முடியும். அந்த வளர்ச்சியை எட்டுவதற்குச் சமத்துவம் எவ்வளவு முக்கியமோ, அதனை மேலோங்கி நிறுத்துவதற்கு ஜனநாயகமும் மிக முக்கியம்,'' என்று பிரியங்கா பழனிவேலும் பிரவின்குமார் முனுசாமியும் கூறினர்.

'' தலைமைத்துவம் சிறப்பாக இருந்தால்தான், ஒரு நாட்டின் கல்வி, விவசாயம், தொழில்நுட்பம் போன்ற துறைகள் சிறந்து விளங்க முடியும். எனவே, ஜனநாயக முறை மிகவும் துணையாக இருக்கும். இளைஞர்கள் இந்த முறையைச் சரியான வழியில் பயன்படுத்திக் கொண்டால், அவர்களுக்கும், எதிர்காலத்திற்கும், நாட்டிற்கும் நல்லதாக இருக்கும். நம் நாட்டுத் தலைவரை நாமே தேர்வு செய்யும் ஒரு பெரிய கடப்பாட்டில் இருக்கின்றோம். இந்தப் பொறுப்பினை நமக்கு வழங்கியது மக்களாட்சி முறைதான். குடிமக்களுக்கு எத்தகைய உரிமைகள் வழங்கப்பட வேண்டும் என்பதை இந்த மக்களாட்சி முறை நமக்கு எடுத்துரைக்கின்றது,'' என்று உனுச்சினி ஆறுமுகமும் கோமதி பத்துமலையும் தெரிவித்தனர்.

இந்தத் தெளிவின் வழி, உலகத்தில் ஆழமான தாக்கத்தை ஏற்படுத்தும் முடிவுகளில் எல்லாம் இளைஞர்களின் குரல் மேலோங்கி ஒலிப்பதை உறுதிச் செய்ய வேண்டும் என்று ஐநா வலியுறுத்தியுள்ளது.

அதற்கேற்ப, ஜனநாயகத்தை முன்னிறுத்துவதில், இளைஞர்கள், அதாவது அடுத்த தலைமுறையினரின் இன்றியமையாத பங்கில் இனி இவ்வுலகம் கவனம் செலுத்த வேண்டும்.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

கல்விக் கற்ற இளம் வயதினரே இணைய மோசடிகளினால் அதிகப் பாதிப்படைகின்றனர்

18/09/2023 08:35 PM

கோலாலம்பூர், 18 செப்டம்பர் (பெர்னாமா)
 -- 2022-ஆம் ஆண்டில் மட்டும் வணிகக் குற்றங்களினால் நாட்டில் 173 கோடி ரிங்கிட் இழப்பு ஏற்பட்டதாக அரச மலேசிய போலீஸ் படை, பி.டி.ஆர்.எம்-இன் தரவுகள் காட்டுகின்றன.

அதே ஆண்டு பதிவான 30,536 வணிகக் குற்றச் செயல்களில் 66 விழுக்காடு, அதாவது 20,041, online scam எனப்படும் இணைய மோசடிகளை மட்டுமே உட்படுத்திய குற்றங்களாகும்.

இணைய மோசடிகளை எப்படி தெரிந்து கொள்வது? அவற்றை எவ்வாறு கையாள்வது? அதில் உள்ள சட்டங்கள் யாவை போன்ற விவரங்கள் தொடர்ந்து காண்போம்.

இணைய மோசடிகள் பல வகை உள்ளன. ஆனால், மலேசியாவில் மக்கள் அதிகம் பாதிக்கப்படுவது எட்டு வகையான இணைய மோசடிகளாகும்.

உள்நாட்டு வருமான வரி வாரியம், LHDN மோசடி; உள்ள ஊழியர் சேமநிதி வாரியம், KWSP மோசடி; பகுதிநேர வேலை வாய்ப்பு மோசடி; Macau மோசடி; காதல் மோசடி; விரைவு பணக்காரர் திட்டம் அல்லது இல்லாத முதலீடு மோசடி மற்றும் பொருள் அனுப்பும் சேவை மோசடி ஆகியவையே அந்த எட்டு மோசடிகளாகும்.

இந்த மோசடிகளில் அதிகம் பாதிக்கப்படுவது பணி ஓய்வுப் பெற்ற பெண்கள் என்று பொதுவான ஒரு கருத்து இருந்தாலும் உண்மையிலேயே, கல்விக் கற்ற இளம் வயதினரே இதனால் அதிகம் பாதிப்படைவதாகக் கூறுகிறார் வழக்கறிஞர் கேப்ரியல் சூசை.

''படித்தவர்களே அதிகம் பாதிக்கப்படுகின்றனர். அமலாக்க அதிகாரிகள் என்று கூறிக்கொண்டு அழைக்கிறார்கள். தனிநபர் ஒருவரின் அனைத்து ரகசிய தகவல்களையும் குறிப்பிடுகிறார்கள். பணம் செலுத்தவில்லை என்றால் கைது செய்யப்படுவார்கள் என்று அச்சுறுத்துகிறார்கள். எனவே, தொலைபேசி அழைப்பை பெறுபவர்களும் அவர்கள் கொடுக்கும் வங்கிக் கணக்கில் பணத்தைச் செலுத்தி விடுகின்றனர். ஏமாறுபவர்களில் பெரும்பாலானோர் நன்கு கல்விக் கற்று நிபுணத்துவம் பெற்றவர்களாகவே உள்ளனர். அவர்களுக்கு உளவியல் அழுதத்தை ஏற்படுத்தி விடுகிறார்கள்,'' என்று அவர் தெளிவுப்படுத்தினார்.

இந்நிலையில், ஒரு தனிநபரின் அனைத்து ரகசிய தகவல்களும் எவ்வாறு இதுபோன்ற மோசடி கும்பல்களிடம் சென்றடைகின்றன என்ற கேள்வியும் கேப்ரியல் சூசையிடம் முன்வைக்கப்பட்டது.

''தொலை தொடர்பு நிறுவனங்களிடமிருந்து நமது தகவல்களை வாங்கி விடுகிறார்கள். இதுதான் நிதர்சனமான உண்மை. தரவு பாதுகாப்பு சட்டம் எந்தளவிற்கு நம்மை பாதுகாக்கிறது என்பது நமக்கு தெரியாது,'' என்று அவர் குறைப்பட்டுக் கொண்டார்.

எனவே, இச்சூழலை எதிர்நோக்க நேரிட்டால் பதற்றமடையாமல் எவ்வாறு சிந்தித்து நிதானத்துடன் செயல்பட வேண்டும் என்பதை அவர் இவ்வாறு விவரிக்கிறார்.

''காலை ஒன்பதிலிருந்து பத்து மணிக்குள் நம்மில் பெரும்பாலோர் அதிக வேலையுடன் இருக்கும் நேரம். அந்த நேரத்தில்தான் அவர்களிடமிருந்து அழைப்பு வரும். அந்நேரத்தில், நம்மால் சிந்திக்க இயலாது. அந்த சந்தர்ப்பத்தைப் பயன்படுத்திக் கொண்டு பொய்யானாவற்றைக் கூறி பணப்பறிக்க முயற்சிப்பர். சட்ட நடவடிக்கை எடுக்கப்படும் என்று அச்சுறுத்துவர். அதிகம் பேச நேரமில்லாமல் இருக்கும் நாம் உடனே பணத்தைச் செலுத்துவிடுவோம். அது கூடாது. மாலை நேரத்தில் மீண்டும் அழைக்கச் சொல்லுங்கள். எந்தவொரு தகவலையும் பகிர்ந்து கொள்ளாதீர்கள்,'' என்றார் அவர்.

எதுவாக இருந்தாலும் கடிதம் மூலம் மட்டுமே ஒரு நிர்வாகத்தினர் தொடர்பு கொள்ள முடியும் என்பதால் அவ்வாறுச் செய்யக் கூறிவிட்டு அழைப்பைத் துண்டிக்கும்படி கேப்ரியல் அறிவுறுத்தினார்.

இதனிடையே, சந்தர்ப்ப சூழ்நிலையால் ஏமாற்றமடைந்து பணத்தை இழக்கக்கூடிய நிலை ஏற்பட்டால் இது குறித்து போலீஸ் புகாரளித்து நீதிமன்றத்தில் வழக்குப் பதிவிடலாம் என்றாலும், இழந்த பணத்தை மீண்டும் பெறுவது நிச்சயமற்ற ஒன்று என்பதையும் அவர் மறுக்கவில்லை.

''நாம் ஒரு லட்சம் இழந்தோம் என்றால் சம்பந்தப்பட்ட அந்த நிறுவனத்தின் மீது நாம் வழக்குப் பதிவு செய்யலாம். ஆனால், பணம் கொடுக்க இயலாத அதாவது திவால் ஆன ஒரு நிறுவனம் எவ்வாறு நமது பணத்தைத் திரும்பச் செலுத்த முடியும்? அவர்களுக்கு சட்டப்படி தண்டனை வாங்கித் தரலாம். ஆனால், பணத்தை மீண்டும் பெறுவது அசாத்தியமான ஒன்று,'' என்று அவர் விவரித்தார்.

அதோடு, வங்கி அட்டை, வங்கிக் கணக்கு எண் போன்றவற்றை எவருடனும் பகிர்ந்து கொள்ள வேண்டாம் என்று கூறிய கேப்ரியல், அவற்றை பயன்படுத்தி வேறொரு நபர் மோசடிகளில் ஈடுபடும்போது சம்பந்தப்பட்ட அந்த வங்கிக் கணக்கு உரிமையாளரே குற்றவாளிக் கூண்டில் நிறுத்தப்படுவதாகவும் ஆதாரங்கள் இல்லாததால் சட்டங்களின் கீழ் தண்டனையை அனுபவிக்க நேரிடுவதாகவும் குறிப்பிட்டார்.

எனவே, எத்தனை சட்டங்கள் இருந்தாலும், அனைத்து அமலாக்கத் தரப்பினரும் தங்களின் கடமையைச் செய்தாலும், நம் பணத்தையும் உடமைகளையும் பாதுகாக்க வேண்டியது நமது பொறுப்பு என்பதை கேப்ரியல் திட்டவட்டமாகக் கூறினார்.

விஸ்மா பெர்னாமாவில் பெர்னாமா செய்திகளுக்கு வழங்கிய சிறப்பு நேர்க்காணலில் அவர் அத்தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

இரவு உணவைத் தவிர்ப்பது நல்லதல்ல - முனைவர் கனிமொழி

22/09/2023 07:50 PM

கோலாலம்பூர், 22 செப்டம்பர் (பெர்னாமா) --
ஒரு மனிதனுக்கு காலை உணவு எந்த அளவிற்கு அவசியமானதோ அதே அளவிற்கு இரவு உணவும் இன்றியமையாத ஒன்றாகும்.

ஆனால், உடல் பருமனையும் எடையையும் குறைக்க வேண்டும் என்ற நோக்கத்தில் பலர் இரவு உணவை தவிர்க்கின்றனர்.

அவ்வாறு செய்வது மனிதனுக்கு எத்தகைய தாக்கத்தை ஏற்படுத்தும் என்பதை இன்றைய நமது, நலம் வாழ அங்கத்தில் விவரிக்கின்றார் உணவியல் நிபுணர் முனைவர் கனிமொழி அரசு.

எவ்வகை உணவுகளை இரவில் உண்கிறோம் மற்றும் எந்த அளவிற்கு இரவு உணவை எடுத்துக் கொள்கிறோம் என்பதைப் பொருத்தே அதன் செரிமானமும் ஆரோக்கியமும் அமைகிறது.

பருமனாக உள்ளவர்களும், தடித்த திசுக்கள் கொண்டவர்களும் இரவு உணவை அதிகமாக எடுத்துக் கொள்வதாக அண்மைய மருத்துவ ஆய்வு ஒன்று குறிப்பிட்டுள்ளது.

அதேவேளையில், உடல் ஆரோக்கியத்தில் அக்கறை உள்ளவர்களும் உடல் எடையைக் குறைக்க விரும்புவர்களும் பெரும்பாலும் இரவு உணவைத் தவிர்க்கின்றனர்.

ஆனால், இரவு உணவைத் தவிர்ப்பது எல்லா சூழ்நிலைகளிலும் நன்மைப் பயக்காது என்று கூறிய முனைவர் கனிமொழி, எவ்வாறான உணவுகள் இரவு வேளைக்கு உகந்தது என்று விளக்குகிறார்.

''இரவில் அதிகமான கொழுப்பு சத்துள்ள உணவு மற்றும் சீனி வகையுள்ள உணவு வகைகளை எடுத்துக் கொண்டோம் என்றால் அதன் கலரியானது விரைவில் கரைந்துவிடாது. ஆக இதுவே உடல் பருமனுக்கு வித்திடுகிறது. உடல் பருமன் பிரச்சனை பின்னாளில் பல்வேறு வகையான நோய்களை ஏற்படுத்தும்,''என்று அவர் கூறினார்.

இரவில் உணவை நன்கு மென்று சாப்பிட வேண்டும்.

அதிலும் குறைவான அளவே சாப்பிடுவது நல்லது என்று கூறிய கனிமொழி,

இவ்விரு முறைகளையும் இரவில் கடைப்பிடிப்பது ஆரோக்கியத்திற்கு நலம் சேர்த்து, நல்ல தூக்கத்திற்கும் வழிவகுக்கும் என்றும் குறிப்பிட்டார்.

மேலும், இரவு உணவைக் கட்டாயம் எடுத்தாக வேண்டும் என்ற போக்கில் பசி இல்லாத நேரத்திலும் வற்புறுத்தி சாப்பிடுவதும் நல்லதல்ல.

மாறாக, தட்ப வெப்பம், வேலை, சூழல், உடல்நிலை ஆகியவற்றுக்கு ஏற்றாற்போல, இரவு உணவை உண்பவர்களுக்கு கூடுமானவரை எவ்வித உபாதைகளும் ஏற்படாது என்றும் கனிமொழி தெளிவுப்படுத்தினார்.

''ஒரு வேளை நீங்கள் ஷிப்ட் வேலை செய்தீர்கள் என்றால் உங்களுக்கு முறையான சக்தி கிடைக்க ஆரோக்கியமான இரவு உணவை கட்டாயம் எடுத்தாக வேண்டும். அதேபோன்று அதிகமான மருந்துகளை எடுப்பவர்களும் உணவு உண்ட பின்னரே சில மருந்துகளை எடுத்துக் கொள்ள வேண்டிய கட்டுப்பாடு உள்ளது. ஆக இரவு உணவு நிச்சயம் அவசியமானதே,''என்றும் அவர் விவரித்தார்.

இரவு உணவை இரவு 7 முதல் 8 மணிக்குள் அல்லது சற்று முன்னதாக உட்கொள்வதை உறுதிசெய்தால், ஒட்டுமொத்த கலோரி உட்கொள்ளலை வெகுவாகக் குறைக்கலாம்.

எனவே, இரவு வேளைகளில் சமசீரான உணவு வகைகளை உண்பதே சாலச் சிறந்தது என்றும் அவர் ஆலோசனையாக கூறினார்.

இரவில் புரதச்சத்து நிறைந்த உணவுகளை அதிகம் உட்கொள்ளலாம்.

பயிர் வகைகள், காய்கறிகள், பழங்கள் போன்றவற்றை இரவில் சாப்பிடலாம்.

இத்தகைய உணவுகள் செரிமான அமைப்பை மிகவும் இலகுவாகவும் ஆரோக்கியமாகவும் வைத்திருக்க உதவும்.

அதேவேளையில், இரவு உணவை உண்ட பின்னர் குளிக்கக் கூடாது.

அவ்வாறு குளிக்கும் போது உடல் சூடு தணிந்து சாப்பிட்ட உணவு ஜீரணமாவதற்கு நீண்ட நேரம் ஏற்படும்.

மேலும், உணவு உண்ட பின்னர் உடனே நீரை விரைவாக அருந்துவதைத் தவிர்த்து, கொஞ்சம் கொஞ்சமாக பருவகுவதாலும் விரைவில் அவ்வுணவு செரித்து விடும் என்று முனைவர் கனிமொழி தெரிவித்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

கையசைவில் எண்ணங்களையும் உணர்வுகளையும் பிரதிபலிக்கும்  சைகை மொழி

23/09/2023 08:17 PM

கோலாலம்பூர், 23 செப்டம்பர் (பெர்னாமா)
-- மொழி. தொடர்புக்கான ஒரு கருவி.

அதற்காக மட்டுமே ஒலி வடிவிலான சொற்களைக் கொண்டு சுமார் 7,000 மொழிகள் இவ்வுலகில் உள்ளன.

எனினும், ஒலி கேளாமல் சொல் புரியாமல் இருப்போருக்கு எது மொழி?

அத்தகையோரும், மொழியை உணர்ந்து இயல்பு வாழ்க்கையில் எளிமையாக ஈடுபடும் வகையில் உருவாக்கப்பட்டதே சைகை மொழி.

சில சமயங்களில் பேச்சுத் தொடர்பு சாத்தியமில்லாத போதும் இந்த சைகை மொழி பயன்படுத்தப்படுகிறது.

காதுகேளாத சமூகத்திற்காக மட்டுமே தொடக்கத்தில் 1755-ஆம் ஆண்டு பிரான்ஸ், பாரிசில் இந்த சைகை மொழி உருவானது.

நாளடைவில், பேச்சுத்திறன், மன இறுக்கம், மூளை வளர்ச்சி குறைபாடு மற்றும் பெருமூளை வாதம் போன்ற குறைபாடுகள் உள்ளவர்களும் சைகை மொழியைப் பயன்படுத்த தொடங்கினர்.

இந்நிலையில், மலேசியாவில் காது கேளாதோர் உட்பட சுமார் 40,000 பேர் இந்த சைகை மொழியைக் கற்றுள்ளதாக அண்மைய தரவு காட்டுகின்றது.

சைகை மொழி சராசரி மக்களிடையே புழக்கத்தில் இல்லாததால் அதனைக் கற்பிப்பதும் சவால் என்கிறார் சைகை மொழி ஆசிரியை கெளரி ஆறுமுகம்.

''மாணவர்களிடையே உள்ள சைகை மொழி ஆளுமை வேறுபடுகின்றது. சிலர், நல்ல திறன் பெற்றிப்பர். வேறு சிலர் குறைவான ஆளுமையையே கொண்டிருப்பர். அதனால், அவர்களுக்குக் கற்பிப்பதில் எங்களுக்கு சிரமம் ஏற்படும். அதிகமான படங்களைக் கொண்டு கற்பிக்க வேண்டிய சூழல் ஏற்படும். இது மிகப் பெரிய சவால்,'' என்றார் அவர்.

அதுமட்டுமின்றி, அறிவியல், ஆங்கிலம், வரலாறு போன்ற பாடங்களை சைகை மொழியில் கற்பிப்பது சற்று கடினமான ஒன்று என்றும் கெளரி கூறினார்.

ஏனெனில், மலேசியாவில் தங்களுக்கு கிடைத்த வழிகாட்டலில் மலாய் மொழியைச் சார்ந்த சைகை மொழியே அதிகம் இருப்பதாக அவர் விவரித்தார்.

''அறிவியலில் பல நிபந்தனைகள் உள்ளன. அவற்றை கற்றுத் தருவது கடினம். அது போல ஆங்கிலத்தில் பிரிட்டிஷ், அமெரிக்க ஆங்கிலம் என்று இரு வேறு சைகை மொழிகள் நாட்டில் உண்டு. இது போல அனைத்திலும் புலமை பெற வேண்டும் என்றால் ஆசிரியர்கள் அதிகம் உழைக்க வேண்டியுள்ளது,'' என்றார் அவர்.

இன்று அனுசரிக்கப்படும் உலக சைகை மொழி தினத்தை முன்னிட்டு பெர்னாமா தொடர்பு கொண்டபோது கௌரி அத்தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

திடக்கழிவுகளைக் குறைக்க வேண்டும் - டாக்டர் ஶ்ரீ உமேஷ்வரா

24/09/2023 07:37 PM

கோலாலம்பூர் , 24 செப்டம்பர் (பெர்னாமா)
 -- மலேசியாவில் ஒரு நாளில் மட்டும் 40 ஆயிரம் டன் குப்பைகள் அதாவது கழிவுகள் வெளியேற்றப்படுகின்றன.

அதில், ஏறக்குறைய 40-இல் இருந்து 45 விழுக்காடு வரை, உணவுக் கழிவுகளாகும்.

இந்தத் தரவின் அடிப்படையில், நாள் ஒன்றுக்கு 12 ஆயிரம் மெட்ரிக் டன் உணவுகளை மலேசியர்கள் தூக்கி வீசுகிறார்கள் எனும் அதிர்ச்சி தகவலை அண்மையில் ஊராட்சித்துறை மேம்பாட்டு அமைச்சு வெளியிட்டிருந்தது.

இந்நிலையில், அவ்வாறு விரயமாக்கப்படும் உண்ணக் கூடிய உணவுகளினால், தினசரி 20 லட்சம் பேருக்கு உணவளிக்கலாம் என்கிறார் சுழல் முறை பொருளாதாரம், கழிவுகள் மற்றும் சுற்றுச்சூழல் நிர்வாக நிபுணர், டாக்டர். எஸ்.ஶ்ரீ உமேஷ்வரா.

சராசரி ஒரு மலேசியர் ஏறத்தாழ 1.17 கிலோகிராம் கழிவுகளை, ஒரு மாதத்திற்கு உற்பத்தி செய்கிறார்.

அதே வேளையில், ஒரு வீட்டில் ஒரு நபர் மட்டும் வெளியேற்றும் கழிவின் அளவு 1.14 கிலோகிராம் ஆகும்.

இந்த எண்ணிக்கை அனைத்து வகைக் கழிவுகளையும் குறிக்கின்றது.

ஆனால், உட்கொள்வதற்கு முன்னதாக, உட்கொண்ட பிறகு மற்றும் உண்ணாமலேயே விரயமாக்கப்படும் உணவுக் கழிவுகள் மட்டுமே 45 விழுக்காடாக இருக்கின்றது.

இந்த 45 விழுக்காட்டு உணவின் வழி லட்டக் கணக்கானோருக்கு உணவளிக்கு முடியும் என்பதோடு, அது சுற்றுச்சூழலுக்கும் தீங்காகத் திரும்பும்,

எனவே, இந்த விவகாரத்தை வெறுமனே கடந்துவிட முடியாது என்று கூறுகிறார் டாக்டர். எஸ்.ஶ்ரீ உமேஷ்வரா.

மேலும், இதன் தொடர்பில் மலேசிய மக்கள் மத்தியில் உணவுக் கழிவுகள் மட்டுமின்றி இதரக் கழிவுகள் தொடர்பான விழிப்புணர்வைக் கொண்டு வர வேண்டும் என்ற நோக்கத்தில் National Circulate Economy Policy எனப்படும் தேசிய சுழல் முறையிலான பொருளாதாரக் கொள்கை ஒன்று அறிமுகம் கண்டதையும் அவர் சுட்டிக் காட்டினார்.

''குறுகிய காலம்தான் பயன்படுத்துவோம். பிறகு அதை வீசிவிடுவோம். எப்படி அதை எடுத்து, நீங்களே எடுக்காவிட்டாலும் சுற்றுச்சூழலுக்குப் பாதிப்பு ஏற்படாமல் அதை மறுசுழற்சிக்கு எப்படி போட வேண்டும்; அதை மறுசுழற்சி நிறுவனங்கள் பிறகு அவற்றை எப்படி எடுத்து மறுசிழற்சிக்குக் கொண்டு வந்து, தொழில்துறை பிரிவு, மின் பிரிவு, வாகனப் பிரிவு போன்ற எல்லா விதமான பிரிவுகளிலும் மறுசுழற்சி செய்யப்பட்ட பொருட்களைப் பயன்படுத்துவதைக் கொண்டு வரப்போகிறார்கள்,'' என்றார் அவர்.

இதற்கு, பொது மக்கள் வீட்டினுள்ளேயே கழிவுகளைப் பிரித்து வைத்து வீசினால் போதுமானது என்றும், அவற்றை மறுசுழற்சி நிறுவனங்கள் தத்தம் தேவைக்கு ஏற்ப எடுத்துக் கொள்வர் என்றும் அவர் கூறினார்.

வரம்பிற்கு மீறிய கழிவுகள் இருக்குமாயின், அதற்கான விளைவும் பாதகமாக அமையும் சாத்தியம் இருப்பதையும் உமேஷ்வரா மறுக்கவில்லை.

''சட்டம் 672, கழிவு மற்றும் சுற்றுச்சூழல் சம்பந்தப்பட்ட ஒரு சட்டம். எப்படி மின்சாரம் அதிகம் பயன்படுத்தும் போது, அதற்குத் தகுந்தாற்போல் அதிகக் கட்டணம் செலுத்துகிறோமோ, அதுபோல அதிகமான கழிவுகளை வெளியேற்றும் போது அதற்கு உரிய கட்டணத்தையும் செலுத்தும்படியான விதி விரைவில் அமலுக்கு வரலாம்,'' என்றார் அவர்.

மேலும், இந்தச் சட்டம் பல நாடுகளில் அமலில் இருப்பது குறிப்பிடத்தக்கது.

இவ்விவகாரம் தற்போது தீவிரம் அடைந்துள்ளதால், தினசரி வெளியேற்றப்படும் கழிவுகளைக் குறைக்க வேண்டிய கட்டாயத்தில் மலேசியர்கள் இருப்பதாகவும் உமேஷ்வரா நினைவுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

7 ஆண்டுகளில் 45 லட்சம் மலேசியர்கள் வேலை இழக்கும் அபாயம்

26/09/2023 07:56 PM

புத்ராஜெயா, 26 செப்டம்பர் (பெர்னாமா) --
நாட்டில் தொழில் நுட்ப வளர்ச்சியின் முன்னேற்றம் நன்மை என்றாலும் அதுவே பின்னாளில் ஆள்பலத் தேவைக்கு முற்றுப்புள்ளி வைக்கும் புதிய அச்சத்தை தற்போது ஏற்படுத்தி உள்ளது.

2030-ஆம் ஆண்டிற்குள் நாடு தழுவிய அளவில் 45 லட்சத்திற்கும் அதிகமான மலேசியர்கள் தங்கள் வேலையை இழக்கும் அபாயம் உள்ளதாக கடந்த ஜூன் மாதம் மனிதவள அமைச்சு மேற்கொண்ட ஆய்வொன்று கூறியதில் அந்த அச்சம் எழுந்துள்ளது.

AI எனப்படும் செயற்கை நுண்ணறிவு தொழில்நுட்பம் மற்றும் இயந்திரமயக் கற்றல் ஆகியவை அடிப்படை வேலைத் துறைகளில் மிகப்பெரிய தாக்கத்தை ஏற்படுத்துவதை  இன்றைய சமூக அங்கத்தில் விவரிக்கிறார் மலேசிய அறிவியல் பல்கலைக்கழகத்தின் இணைய பாதுகாப்பு மற்றும் செயற்கை நுண்ணறிவு தொழில்நுட்ப இணைப் பேராசிரியர் முனைவர் செல்வகுமார் மாணிக்கம்.

பெரும்பாலான துறைகளில் மனிதர்கள் செய்யும் வேலைகளை எந்திரங்களே செய்யும் நிலைமை வந்துவிட்டது.

துரிதமான தொழில் நுட்ப வளர்ச்சி மற்றும் செயற்கை முறையிலான சூழல் ஆகியவற்றுக்கு இது பொருத்தமானது என்றாலும், இந்நிலை இப்படியே தொடர்ந்தால் நாட்டிலுள்ள குறிப்பாக நகர்ப்புறங்களில் உள்ளவர்கள் வேலை வாய்ப்பிற்காக பெரும் திண்டாட்டத்தை எதிர்கொள்ள நேரிடுவர்.

அதிலும் குறிப்பாக AI-இன் அதீத வளர்ச்சியாக அடுத்த ஐந்து ஆண்டுகளில் சுமார் எட்டு கோடியே 30 லட்சம் வேலைகள் காணாமல் போகும் சாத்தியம் உள்ளதாக முனைவர் செல்வா தெரிவித்தார்.

''ஏற்கெனவே மனிதன் செய்த பல வேலைகளை இப்போது எந்திரம் செய்யத் தொடங்கிவிட்டது. மனிதர்களின் வேலைப் பளுவினை இது குறைக்கிறது என்றாலும், இதனால் பலருக்கு வேலைப் போகும் அபாயமும் ஏற்படுவது மறுப்பதற்கில்லை. அலுவலகம் தொடங்கி சிறு வணிகர்கள் வரையில் இந்த புத்தாக்கம் பரவி வருகிறது. அதிலும் குறிப்பாக வங்கி தொடங்கி துரித உணவுக் கடைகள் வரையில் அனைத்திலுமே எந்திரத்தின் பங்களிப்பே மிகுதியாக உள்ளது,'' என்று அவர் கூறினார்.

இது உற்பத்தி துறைகளில் மட்டுமல்ல, மாறாக இப்போது பல உணவகங்களில் உணவு பரிமாறுவது தொடங்கி பணம் வாங்குவது வரை அனைத்துமே எந்திரமயமாகிவிட்டதால், அங்கும் பணியாளர்களின் எண்ணிக்கை கணிசமாக குறைந்து வருவதாக செல்வா சுட்டிக்காட்டினார்.

இது ஒருபுறம் கவலை அளித்தாலும், தொழில்நுட்ப நிபுணத்துவ அடிப்படையிலும் கனரக எந்திரங்களை இயக்குவதன் அடிப்படையிலும் தொழில்துறைப் புரட்சி 4.0-இன் கீழ் 69 வகையான புதிய வேலை வாய்ப்புகளும் உருவாகும் என்று தாம் எதிர்பார்ப்பதாக அவர் கூறினார்.

''உதாரணத்திற்கு தரவுகள் சேகரிப்பு, சமூக பொருளாதார வளர்ச்சி, உள்ளடக்க உருவாக்கம், மருத்துவம், நிதி, போக்குவரத்து மற்றும் கல்வி போன்ற பல துறைகளில் இது மிகப் பெரிய ஏறுமுகமாக விளங்கி வருகிறது. மேலும் இதன் மூலம் புதுமையான வேலை வாய்ப்புகளும் உருவாக்கப்பட்டு வருகின்றன,'' என்றார் அவர்.

மேலும், இவ்வகை தொழில்நுட்பத்தின் தாக்கத்தை தொழிலாளர்கள் எவ்வாறு கையாளலாம் என்றும் அவர் ஆலோனைக் கூறினார்.

''புதிய திறன்களைக் கற்றுக் கொள்ள வேண்டும். குறிப்பாக தொழில்நுட்பத்தால் வருங்காலத்தில் மாற்றம் ஏற்படக்கூடிய துறைகளை நன்கறிந்து வைத்திருக்க வேண்டியது அவசியமாகும். மேலும் காலத்திற்குத் தக்க தொழிலை எவ்வாறு அபிவிருத்தி செய்ய வேண்டும் என்பதையும் அவர்கள் புரிந்து கொள்ள வேண்டும்,'' என்று அவர் குறிப்பிட்டார்.

அதுமட்டுமின்றி நிபுணத்துவமிக்கவர்களுடன் கூட்டுறவு ஒத்துழைப்பு நல்குவதன் மூலமாகவும் தங்களின் துறை சார்ந்த அண்மைய தகவல்களை உடனக்குடன் பெற்றுக் கொள்ள முடியும்.

எனவே, இத்தகைய புதிய பரிணாமத்தில் பயணிக்க ஒவ்வொருவரும் கற்றுக் கொண்டால் மட்டுமே, வருங்கால சூழ்நிலையை ஏற்றுக் கொண்டு வாழ அவர்களால் பக்குவப்பட முடியும் என்று முனைவர் செல்வகுமார் ஆலோசனைக் கூறினார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

30-இல் இருந்து 40 வயதிற்குட்பட்ட ஆண்களே பக்கவாதத்தால் அதிகப் பாதிப்பு

27/09/2023 08:26 PM

கோலாலம்பூர், 27 செப்டம்பர் (பெர்னாமா)
-- இன்றைய சூழலில் சீரற்ற வாழ்க்கை முறையினால் பல நோய்கள் மனிதனை தாக்குகின்றன.

அதிலும், வயது குறைந்தவர்கள் குறிப்பாக 30-இல் இருந்து 40 வயதிற்கு உட்பட்டவர்களுக்கே உடல் உபாதைகள் அதிகம் ஏற்படுவதாக ஆய்வுகள் கூறுகின்றன.

அவ்வகையில், மலேசியாவில் STROKE எனப்படும் பக்கவாதத்தால் பாதிக்கப்படுபவர்களின் எண்ணிக்கை ஒவ்வோர் ஆண்டும் உயர்ந்து வரும் நிலையில் இளம் வயது ஆண்களே அந்நோய்க்கு அதிகம் ஆளாகுவதாக தரவுகள் காட்டுகின்றன.

பக்கவாதம் எத்தனை வகைப்படும், அது ஏற்படுவதற்கான காரணம் என்ன, அதன் அறிகுறிகள் யாவை, அதனை எவ்வாறு தடுப்பது போன்ற விவரங்களைத் தொடர்ந்து தெரிந்து கொள்வோம்.

இரத்தக் கட்டி, இரத்தக் கசிவு ஆகிய இரு வெவ்வேறு காரணங்களால் ஒருவருக்கு பக்கவாதம் ஏற்படுகின்றது.

80 விழுக்காடு பக்கவாதம் இரத்தக் கட்டியால் ஏற்படுகின்ற நிலையில் எஞ்சியவை இரத்தக் கசிவால் உண்டாகுகின்றன.

அவற்றில் உள்ள வேறுபாடுகள் குறித்து விவரிக்கின்றார் கோலாலம்பூர் மருத்துவமனையைச் சேர்ந்த நரம்பியல் நிபுணர் டாக்டர் தயாளன் கிருஷ்ணன்.

''மூளைக்குச் செல்லும் இரத்தக் குழாய்யில் கட்டியால் அடைப்பு ஏற்பட்டால் இரத்தம் சீராகச் செல்லாது. இதனால், மூளையின் சில பகுதிக்கு இரத்தம் செல்லாமல் ஒரு வகை பக்கவாதம் ஏற்படும். இதனை ஆங்கிலத்தில் Ischemic Stroke என்று சொல்லுவோம். 20 விழுக்காடு பக்கவாதம் மூளையில் உள்ள இரத்தக் குழாய்கள் வெடிப்பதினால் உண்டாகுகிறது. இதனை Hemorrhagic Stroke என்றழைப்பார்கள்,'' என்றார் அவர்.

Aneurysm எனப்படும் மூளையில் உள்ள இரத்த நாளங்களில் வீக்கம் ஏற்பட்டு வெடிப்பு உண்டாவதால் பக்கவாத நோய் ஏற்படுகிறது.

இந்த aneurysm உண்டாவதற்கு அதீத மனவுளைச்சலே முதன்மை காரணமாக இருந்தாலும் மதுபானப் பழக்கம், புகைப்பிடித்தல், போதைப் பழக்கங்களும் பங்களிப்பதாக டாக்டர் தயாளன் கிருஷ்ணன் தெரிவித்தார்.

மூளையில் இரத்தக் கசிவு ஏற்படும் பட்சத்தில் அப்பகுதியில் அதிகமான அழுத்தம் ஏற்பட்டு தலைவலி, மயக்கம், பார்வைக் கோளாறு, பேசும் வார்த்தைகளில் தெளிவின்மை, உடலின் ஒரு பகுதி மரத்தல் போன்றவை பக்கவாதத்திற்கான அறிகுறிகள் என்று அவர் தெளிவுப்படுத்தினார்.

இதுபோன்ற அறிகுறிகள் தென்பட்டால் உடனடியாக மருத்துவரை நாடுவதே சிறந்த வழி என்றும் டாக்டர் தயாளன் வலியுறுத்தினார்.

சில நேரங்களில் உயிரையும் எடுக்கும் தன்மைக் கொண்ட கொடிய நோயாகவும் பக்கவாதம் பார்க்கப்படுவதாகக் கூறிய அவர் அதனைக் கட்டுப்பாட்டிற்குள் வைத்திருக்கலாமே தவிர முற்றிலும் குணப்படுத்த முடியாது என்றும் குறிப்பிட்டார்.

''எனவே பக்கவாதம் தாக்காமல் பார்த்துக்கொள்ள வேண்டும். ஏனெனில், அந்நோயைக் குணப்படுத்த முடியாது. கட்டுப்படுத்த மட்டுமே முடியும்,'' என்றார் அவர்.

எனவே, எந்த நோயாக இருந்தாலும் அதிலும் குறிப்பாக பக்கவாதத்திற்கு சிகிச்சையை விட முன்னெச்சரிக்கையே சிறந்தது என்பதை டாக்டர் தயாளன் சுட்டிக்காட்டினார்.

''மலேசியாவில் MySejahtera செயலி மூலம் 18 வயதிற்கு மேற்பட்டவர்கள் சுகாதார சிகிச்சையகங்களில் சந்திப்புறுதி செய்துக் கொள்ளலாம். அதன் மூலம், அவர்களுக்கான இரத்த அழுத்தம், மனவுளைச்சல் போன்றவற்றை பரிசோதித்துக் கொள்ளலாம். பின்னர் சிகிச்சைப் பெற்றுக் கொள்ளலாம். அதோடு, புகைப் பிடிப்பதை நிறுத்த வேண்டும் என்று நினைப்பவர்களுக்கும் இந்த MySejahtera செயலி மூலம் உதவிக் கிடைக்கும்,'' என்று அவர் விளக்கமளித்தார்.

உலக சுகாதார நிறுவனம் WHO தரவுகளின்படி 2020-ஆம் ஆண்டில் மட்டும் உலகளாவிய நிலையில் 21,592 பேர் பக்கவாதத்தால் உயிரிழந்திருக்கின்றனர்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

சொஸ்மா சட்டத்தின் கீழ் கைது செய்யப்பட்டு விடுவிக்கப்பட்டவர்களுக்கு பொருளாதார நெருக்கடி

28/09/2023 08:10 PM

கோலாலம்பூர் , 28 செப்டம்பர் (பெர்னாமா)
 -- சொஸ்மா எனப்படும் பாதுகாப்பு குற்றங்களுக்கான சிறப்பு நடவடிக்கை சட்டத்தின் கீழ் கைது செய்யப்பட்டு விடுதலையானவர்களில் பெரும்பாலோர் வருமானத்தை இழந்து பொருளாதார நெருக்கடியை எதிர்நோக்கி வருவதாக மனித உரிமை ஆணையம் SUARAM தெரிவித்திருக்கிறது.

சொஸ்மா கைதிகள் மட்டுமல்லாது அவர்களது குடும்ப உறுப்பினர்களும் இந்தப் பிரச்சனையை எதிர்நோக்கி வருவது, சுவாராம் மேற்கொண்ட 'சமூகப் பொருளாதார நெருக்கடி' எனும் ஆய்வின் வழி கண்டறியப்பட்டதாக அதன் தலைமை நிர்வாக அதிகாரி சிவன் துரைசாமி தெரிவித்தார்.

சொஸ்மா சட்டத்தின் கீழ் கைது செய்யப்பட்டவர்கள் அதிகமானோர் தங்களது வேலைகளை இழந்துள்ளனர்.

அவர்களின் விலைதலைக்குப் பின்னர், புதிய வேலைகளைப் பெறுவதில் பெரும் சிரமத்தை எதிர்நோக்கி வருவதாக சிவன் துரைசாமி கூறினார்.

கைது செய்யப்பட்டவர்கள், விடுதலையானவர்கள் மற்றும் அவர்களின் குடும்ப உறுப்பினர்களை நேர்காணல் செய்தப் பின்னர், இது போன்ற தகவல்கள் தங்களது தரப்பிற்கு கிடைத்ததாக அவர் தெரிவித்தார்.

அதுமட்டுமல்லாது, சொஸ்மா கைதிகளின் குடும்பங்களும் வாழ்க்கை செலவின பிரச்சனையை எதிர்நோக்குவதாக சிவன் சுட்டிக் காட்டினார்.

கைதிகளைச் சந்திப்பதற்காக செல்லும் போது, குடும்ப உறுப்பினர்களும் மாதம் ஒன்றுக்கு ஆயிரம் ரிங்கிட் வரை செலவு செய்கின்றனர்.

மேலும், கைதிகளை விடுவிப்பதற்கு வழக்கறிஞர்களை நியமிக்கும் போதும் குடும்ப உறுப்பினர்கள் நிதி நெருக்கடியைச் எதிர்நோக்குவதாக அவர் தெரிவித்தார்.

அதோடு, கைதிகளின் குடும்ப உறுப்பினர்கள் சமுதாயத்தின் பார்வையினால் மன உளைச்சலால் பாதிக்கப்படுவதாகவும் சிவன் வருத்தம் தெரிவித்தார்.

''உதாரணத்திற்கு, ஒரு மாணவரின் தந்தை சொஸ்மா கைதியாக இருந்தால், சக மாணவர்களால் கேலி செய்யப்படுவர். மன உளைச்சலால் கல்வியில் கவனம் செலுத்த முடியாது. அவமானத்தால் தற்கொலைக்கு முயற்சித்தவர்களையும் நாங்கள் சந்தித்திருக்கின்றோம்,'' என்றார் அவர்.

எனவே, சொஸ்மா சட்டத்தின் கீழ் கைது செய்யப்பட்டவர்கள் விடுவிக்கப்பட்டப் பின்னர், அவர்களுக்கான வேலை வாய்ப்புகள் உட்பட நிதி அடிப்படையில் பல உதவிகளைச் செய்ய அரசாங்கம் முன் வர வேண்டும் என்று சிவன் கேட்டுக் கொண்டார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

STRASYS SOLUTION நிறுவனம் ஏற்பாட்டில் ''நடிகன்டா'' பயிற்சிப் பட்டறை

29/09/2023 08:16 PM

கோலாலம்பூர் , 29 செப்டம்பர் (பெர்னாமா)
-- நடிப்பு துறையில் ஆர்வம் இருந்தாலும் முறையான வாய்ப்பும் வழிகாட்டுதல்களும் இல்லாமல், தங்களது கனவை நனவாக்க முடியாமல் சிரமத்தை எதிர்நோக்கும் கலைஞர்கள் இருக்கவே செய்கின்றனர்.

அவர்களின் திறமையை வெளிப்படுத்தும் ஒரு முயற்சியாக ''நடிகன்டா'' பயிற்சி பட்டறையை STRASYS SOLUTION நிறுவனம் ஏற்பாடு செய்துள்ளது.

எதிர்வரும் அக்டோபர் 15-ஆம் தேதி தொடங்கி அக்டோபர் 22-ஆம் தேதி வரை, பங்கோர், JOE FISHERMAN INN விடுதியில் எட்டு நாட்களுக்கு ''நடிகன்டா'' பயிற்சி பட்டறை நடைபெறும்.

நடிப்பு துறையில் ஆர்வம் உள்ளவர்கள் இந்தப் பயிற்சி பட்டறையில் கலந்து கொண்டு, திரை சார்ந்த பல விதமான பயிற்சிகளைக் கற்றுக் கொள்ளலாம் என்று STRASYS SOLUTION நிறுவனத்தின் சந்தைப்படுத்துதல் பிரிவின் ஆலோசகர், விக்னேஸ்வரன் சண்முகம் தெரிவித்தார்.

''ஒளிப்பதிவு, காமிராவைச் செயல்படுத்தும் முறை, நடிப்பு உட்பட பல பயிற்சிகள் வழங்கப்படும். அதனைக் கற்றுக் கொண்டு அடுத்தக் கட்டத்திற்கு செல்ல வேண்டும்,'' என்றார் அவர்.

இதனிடையே, இந்தியாவிலிருந்து ஒரு குழு மலேசியாவிற்கு வந்து திரைப்படத்தை தயாரிக்கவிருப்பதாக விக்னேஸ்வரன் கூறினார்.

தங்களிடம் பயிற்சிப் பெறுவர்களைத் தேர்வு செய்து அத்திரைப்படத்தில் பணியாற்றுவதற்கு வாய்ப்பு வழங்க திட்டமிட்டிருப்பதாகவும் கூறினார்.

தொழில்நுட்பம் வளர்ச்சி அடைந்திருக்கும் நிலையில், TIK TOK, INSTAGRAM போன்று சமூக வலைத்தளங்களில் சிலர் தங்களது நடிப்பு திறமையை வெளிப்படுத்தி வருகின்றனர்.

இருப்பினும், சில நுணுக்கங்களை முறையாக கற்றுக் கொண்டால், வாய்ப்புகள் பிரகாசமாக இருக்கும் என்றும் அத்துறையில் அடுத்தக் கட்டத்தை நோக்கிச் செல்வதற்கு உதவியாக இருக்கும் என்றும் அவர் விக்னேஸ்வரன் விளக்கினார்.

இது போன்ற வாய்ப்புகளை திரைத்துறையில் ஆர்வமுள்ள இளைஞர்கள் பயன்படுத்திக் கொள்ள வேண்டும் என்று அவர் கேட்டுக் கொண்டார்.

இந்தப் பயிற்சிப் பட்டறை குறித்து மேல் விவரங்களைத் தெரிந்துக் கொள்வதற்கு திரையில் காணும் அகப்பக்கத்தில் வலம் வருவதோடு, பதிவும் செய்துக் கொள்ளலாம் என்று விக்னேஸ்வரன் கூறினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

மொழிபெயர்ப்பு வல்லுனர்களை அங்கீகரிகின்றது உலக மொழிபெயர்ப்பு தினம்

30/09/2023 07:49 PM

கோலாலம்பூர், 30 செப்டம்பர் (பெர்னாமா) --
உலகில் பல்வேறு மொழிகள் பயன்பாட்டில் இருக்கும் நிலையில், ஒவ்வொரு மொழிக்கும் தனித்தன்மை உள்ளதால், இவற்றை ஒருங்கிணைப்பதில் மொழிபெயர்ப்பு முக்கிய பங்கு வகிக்கிறது.

அது மட்டுமல்லாமல், உலக ஒருங்கிணைப்பு மற்றும் பேச்சுவார்த்தைக்கு உதவுவது, உலக அமைதி மற்றும் பாதுகாப்புக்கு உறுதுணையாக இருப்பது என்று, மொழிபெயர்ப்பு  பெருமளவில் மக்களுக்கு பங்களித்து வருகின்றது,

எனவே, அப்பணியை போற்றுவதோடு, உலகத் தலைவர்கள் ஒன்று கூடும் ஐக்கிய நாடுகள் சபையின் மொழிபெயர்ப்பு வல்லுனர்களை அங்கீகரிக்கும் விதமாக, ஒவ்வொரு ஆண்டும் செப்டம்பர் 30-ஆம் தேதி உலக மொழிபெயர்ப்பு தினமாக அனுசரிக்கப்படுகிறது.

மொழி என்பது தொடர்புகொள்வதற்கு இன்றியமையாத ஓர் ஊடகமாகும்.

உலகில் அனைவராலும் அனைத்து மொழிகளிலும் தொடர்புகொள்ள முடியாத  சந்தர்ப்பத்தில்தான் மொழிபெயர்ப்பு என்பது அவசியமானது. அதன் ரீதியில் மொழிபெயர்ப்பாளர்கள் அதிகம் பணியாற்றும் இடமாக ஐ.நா சபை உள்ளது.

சமூகத்தின் வளர்ச்சியில் முக்கியப் பங்கு வகிக்கும் மொழிகள் மற்றும் மொழிபெயர்ப்பு பற்றிய விழிப்புணர்வை ஏற்படுத்த 2018 தொடங்கி இந்நாள் அனுசரிக்கப்படுகிறது.

மற்றவரின் கருத்துக்கள் மற்றும் சிந்தனைகளை பரிட்சயமான மொழியில் புரிந்து கொள்வதற்கும், படைப்பாளர்களின் பெருமதிப்பு மிக்க ஆவணங்கள், புத்தகங்கள், கட்டுரைகள், போன்றவை தெரிந்து கொள்வதற்கு மொழிபெயர்ப்பு உதவும் கருவியாகின்றது.

உலக மொதுமறையான திருக்குறள் உலகில் பரவலாக மொழிபெயர்க்கப்பட்ட நூல்களில் ஒன்றாக இது கருதப்படுகிறது.

2014 வரையில், அது 82 மொழிகளில் மொழிபெயர்க்கப்பட்டுள்ளதாகவும், ஆங்கில மொழியில் மட்டும் இதுவரை 57 பதிப்புகள் உள்ளதாக இணைய தகவல் கூறுகின்றது.

ஊடகத் துறையைப் பொருத்தவரை மொழிபெயர்ப்பு என்பது தொழில்நுட்ப ரீதியாக இணையப் புரட்சி மற்றும் கணினி மென்பொருள் மேம்பாடு வழி நவீன மொழிபெயர்ப்பு முறையாக காணப்படுவதாக மூத்த செய்தியாளர்கள் சிலர் பெர்னாமா செய்திகளோடு கருத்துகளை பகிர்ந்து கொண்டனர்.

அதோடு, கலைச் சொற்கள் பயன்பாடு அதன் அறிமுகம், பிற மொழிகளின் வரலாறு மற்றும் அதனைப் பயன்படுத்தும் மக்களைத் தெரிந்துக் கொள்வதிலும், மொழிப்பெயர்ப்பு முக்கியத்துவம் பெறுவதாக பத்திரிகை துறையில் பல ஆண்டுகாலமாக மொழிபெயர்ப்பு பணியில் ஈடுபட்டுவரும் சிலர் கூறுகின்றனர்.

''மொழிபெயர்ப்பு என்பது ஒரு கலை; அதை அனைவராலும் மேற்கொள்ள முடியாது; அதாவது போதுமான அனுபவம், மூல மற்றும் இலக்கு மொழிகளின் தேர்ச்சி, கிரகித்தல், ஆக்கபூர்வமான சிந்தனை மற்றும் புரிந்து கொள்ளல் போன்ற இன்றியமையாத விடயங்கள் அவசியமாகின்றது'', க.பத்மநாபன் தெரிவித்தார்.

''மிகவும் பொறுப்பு வாய்ந்ததொரு தொழிலாகவே கருதப்படுகின்றது. மொழிபெயர்ப்பாளர் என்பவர் நிச்சயமாக தேடலை மேற்கொள்ளுபவராகவே இருக்க வேண்டும். அதுவே அவரை சிறந்த மொழிபெயர்ப்பாளராக சமூகத்திற்கு அடையாளங் காட்டும்'', என்று சரளா ரகு கூறினார்.

மொழிபெயர்ப்பின் முன்னோடியாக அறியப்படும் வடகிழக்கு இத்தாலியைச் சேர்ந்த சென்ட் ஜெரோம் என்பவரின் நினைவுக் கூறும் வகையில் மொழிபெயர்ப்பு தினம் அனுசரிக்கப்படுகிறது.

5-ம் நூற்றாண்டில் கிரேக்க கையெழுத்துப் பிரதிகளில் இருந்து பைபிளின் பெரும் பகுதியை லத்தீன் மொழியில் மொழிபெயர்ப்பு செய்த அவர் செப்டம்பர் 30-ஆம் தேதி மறைந்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

 எழுத்தாளர்களையும் எழுத்தாற்றலையும் அறிமுகப்படுத்தும் ஜார்ஜ் டவுன் இலக்கிய விழா

02/10/2023 08:35 PM

கோலாலம்பூர், 02 அக்டோபர் (பெர்னாமா)
 -- கடந்த 2011-ஆம் ஆண்டு தொடங்கி பினாங்கு, ஜார்ஜ்டவுனில் ஜி.டி.எல்.எஃப் எனப்படும் ஜார்ஜ் டவுன் இலக்கிய விழா ஒவ்வொரு நவம்பர் மாத இறுதியில் நடைபெற்று வருகின்றது.

தொடர்ந்து 13 ஆண்டுகளாக அரங்கேறி வரும் இந்த மாபெரும் விழாவில் கடந்தாண்டு தொடங்கி தமிழ்மொழி இணைக்கப்பட்டு அதன் பயணம் இவ்வாண்டும் தொடர்கிறது.

அனைத்துலக எழுத்தாளர்களையும் அவர்களின் எழுத்தாற்றலையும் அறிமுகப்படுத்தும் ஒரு தளமாகவும் இவ்விழா அமைகிறது.

அவ்வகையில், வரும் நவம்பர் 23 தொடங்கி 26-ஆம் தேதி வரையில் 13 நாடுகளைச் சேர்ந்த சுமார் 35 எழுத்தாளர்கள் இந்த இலக்கிய விழாவில் பங்கு கொள்ளவிருக்கின்றனர்.

ஜார்ஜ் டவுன் இலக்கிய அமைப்புடன் வல்லினம் எனும் இலக்கிய குழு இணைந்து இந்த தமிழ்சார் அங்கத்தை ஏற்பாடு செய்கிறது.

இந்நிலையில், தமிழ்நாடு, சிங்கப்பூர், மலேசியாவை சேர்ந்த தனித்துவமிக்க தமிழ் எழுத்தாளர்களும் இலக்கியப் படைப்பாளர்களும் இவ்விழாவில் கலந்துகொள்ளவிருக்கின்றனர்.

ஜார்ஜ் டவுன், Loft 29, Gat Lebuh Gereja மற்றும் Mano Plus on Beach Street ஆகிய இடங்களில் தமிழுக்கென்று ஒதுக்கப்பட்டுள்ள இரு அரங்குகளில் நவம்பர் 25, 26-ஆம் தேதிகளில் நிகழ்ச்சிகள் நடைபெறவிருப்பதாக வல்லின இலக்கிய குழுவின் தோற்றுநர் ம.நவீன் தெரிவித்தார்.

''தமிழ் அங்கத்திற்காக நான் பொறுப்பு வகித்திருக்கிறேன். இந்த இரண்டு அரங்குகளில் ஓர் அரங்கை மலேசியா, சிங்கப்பூருக்கான அரங்காக வடிவமைத்துள்ளேன். இந்த அரங்கை எழுத்தாளர் அ.பாண்டியன் வழிநடத்த, மலேசிய எழுத்தாளர்கள் அரவிந்த்குமார் மற்றும் அபிராமி கணேசன் ஆகியோர் பங்கு பெறுகின்றனர். அதேவேளையில், சிங்கப்பூரை சேர்ந்த சிவானந்தன் நீலகண்டனும் இந்த இலக்கிய அரங்கில் பங்கு பெறுகின்றார்,'' என்றார் அவர்.

அதேவேளையில், ஒவ்வொரு முறையும் மற்ற நாடுகளிலிருந்து, அதிலும் குறிப்பாக தமிழ்நாட்டிலிருந்து மலேசியாவிற்கு தலைச்சிறந்த எழுத்தாளர்களின் வருகையின்போது அவர்களின் ஆளுமையைப் பரவலாக வாசகர்களுக்கு கொண்டு சேர்ப்பதே தங்களின் தலையாய நோக்கம் என்றும் நவீன் கூறினார்.

அவ்வகையில், தமிழ்நாட்டின் மிகச் சிறந்த இலக்கிய விருதுகளில் ஒன்றான விஷ்னுபுறம் விருதை அண்மையில் பெற்ற எழுத்தாளர் யுவன் சந்திரசேகரன் இந்த இலக்கிய விழாவிற்கு சிறப்பு விருந்தினராக அழைக்கப்பட்டுள்ளார்.

அதுமட்டுமின்றி, அவருடன் இணைந்து மற்ற முதன்மை எழுத்தாளர்களைக் கொண்டு இரு கூடுதல் இலக்கிய நிகழ்ச்சிகளை 26-ஆம் தேதி காலை, சுங்கை கோப்பில் உள்ள பிரம்ம வித்தியாரண்யம் ஆசிரமத்தில் தங்கள் தரப்பு ஏற்பாடு செய்துள்ளதாக நவீன் விவரித்தார்.

''அதில் முதன்மையான இலக்கிய நிகழ்ச்சி, 'யுவன் சந்திரசேகரன் படைப்புலகம்' என்ற ஓர் அங்கமாகும். இந்த அங்கத்தில் சிங்கப்பூரை சேர்ந்த மூன்று எழுத்தாளர்கள் யுவன் சந்திரசேகரனின் படைப்புகளை எப்படி அறிவது, எப்படி வாசிப்பது என்பது குறித்து உரையாற்றுகின்றனர். அதைத் தொடர்ந்து, மற்றோர் அங்கமாக இவ்வாண்டு நான் எழுதிய 'தாரா' என்ற நாவலும், அ.பாண்டியன் எழுதிய 'கரிப்புத் துளிகள்' என்ற நாவலும் இந்த விழாவில் வெளியீடு காண்கின்றன,'' என்றார் அவர்.

இந்த மாபெரும் இலக்கிய விழாவில் கலந்து கொள்ள விரும்புவோருக்கு தங்குமிடம், உணவு உட்பட சிலாங்கூர் மற்றும் பேராக்கிலிருந்து வருபவர்களுக்கு போக்குவரத்து வசதியும் ஏற்பாடு செய்யப்படும் அதேவேளையில் எவ்வித கட்டணமும் வசூலிக்கப்படாமல் முற்றிலும் இலவசமாக நடத்தப்படுகிறது.

இது தொடர்பிலான மேல் விவரங்களுக்கு vallinam.com.my எனும் அக்கப்பக்கம் நாடலாம் என்பதோடு மற்றும் நவீனையும் 016-3194522 என்ற எண்ணில் தொடர்பு கொள்ளலாம்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

5 பகுதிகளில் ஆரோக்கியமற்ற காற்று மாசுக் குறியீடு பதிவு

05/10/2023 01:11 PM

கோலாலம்பூர், 05 அக்டோபர் (பெர்னாமா)
 -- இன்று காலை 9 மணி வரையிலான நிலவரப்படி, நாட்டில் உள்ள ஐந்து பகுதிகளில் ஆரோக்கியமற்ற காற்று மாசுக் குறியீடு பதிவுச் செய்யப்பட்டுள்ளது.

அதில், மலாக்காவில் உள்ள புக்கிட் ரம்பாய் பகுதி காற்று மாசுபாட்டினால் மோசமாகப் பாதிக்கப்பட்டிருக்கும் நிலையில், அதன் ஐபியு குறியீடு 153-ஐ எட்டியுள்ளது.

இதனிடையே, பண்டாராயா மலாக்காவில் 146-ஆகவும், போர்டிக்சனில் 109-ஆகவும், பத்து பாஹாட்டில் 134-ஆகவும், தங்காக்கில் 116-ஆகவும் காற்று மாசுக் குறியீடு பதிவு செய்யப்பட்டுள்ளதாக மலேசிய காற்று மாசு குறியீடு நிர்வகிப்பு அமைப்பின் அகப்பக்கம் தெரிவித்திருக்கிறது.

இதற்கிடையில், 51 முதல் 100 வரையிலான மிதமான ஐபியு குறியீட்டினை 51 பகுதிகள் பதிவுச் செய்திருக்கின்ற நிலையில், 12 பகுதிகளின் ஐபியு குறியீடு 50-க்கும் குறைவாகப் பதிவாகியுள்ளது.

காற்று மாசு குறியீடு 0 முதல் 50 வரையில் இருக்குமாயின் சீரான காற்றின் தரமாகவும்,  51 முதல் 100 வரையில் மிதமானதாகவும், 101 முதல் 200 ஆரோக்கியமற்றதாகவும், 201 முதல் 300 வரையில் மிகவும் ஆரோக்கியமற்றதாகவும், 300-க்கு மேல் பதிவாகும் காற்றின் தரம் ஆபத்தானதாகவும் நிர்ணயிக்கப்பட்டிருக்கின்றது.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

தொடர்புடைய செய்திகள்

2,000 ரிங்கிட் ஊக்கத்தொகை; பொது சேவைத்துறை ஊழியர்களுக்கான அங்கீகாரம்

கான்ஸ்டபிள் பதவி கொண்டவர்களுக்கான ஆரம்ப ஊதியம்  1,500 ரிங்கிட்டாக உயர்த்த வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

X நோய்த் தொற்று பல்வேறு மூலங்களில் இருந்தும் பரவலாம்

Health director-general Datuk Dr Muhammad Radzi Abu Hassan

05/10/2023 01:36 PM

கோலாலம்பூர், 05 அக்டோபர் (பெர்னாமா)
 -- X நோய்த் தொற்று விலங்குகளிடம் இருந்து மனிதர்களுக்குப் பரவுவது உட்பட பல்வேறு மூலங்களில் இருந்தும் பரவுவதற்குச் சாத்தியம் இருக்கின்றது.

X நோய்க்கான கூறுகள் மற்றும் அது தொற்றிக்கொள்ளும் காலம் போன்றவை இன்னும் கண்டறியப்படாத நிலையில், சுகாதார நிபுணர்கள் அதன் விளைவுகள் குறித்து கவலை தெரிவித்திருப்பதாக, சுகாதார தலைமை நிர்வாகி, டத்தோ டாக்டர் முஹமட் ரட்ஸி அபு ஹாசான் கூறியிருக்கின்றார்.

நாட்டின் எல்லை கடந்து நடமாடுவது என்பது தற்போது மிகவும் எளிமைபடுத்தப் பட்டுள்ளதால், மனிதனுக்கும் விலங்குகளுக்குமான தொடர்பு அதிகரிக்க வாய்ப்பிருக்கின்றது.

இந்நிலையில், X நோய் பரவுவதற்கான விகிதமும் அதிகரிக்கும் என்று இன்று வெளியிட்ட ஓர் அறிக்கையின் வழி, டத்தோ டாக்டர் முஹமட் ரட்ஸி குறிப்பிட்டிருந்தார்.

மேலும், கொவிட்-19-ஐ காட்டிலும் X நோய், அம்மை நோய் போன்று விரைவாகப் பரவும் தன்மை கொண்டிருக்கலாம் என்றும் இபோலா நோய் போன்று அஃது உயிருக்கு ஆபத்தை விளைவிக்கலாம் என்றும் கணிக்கப்படுகின்றது.

எனவே, X நோய்க்கு எதிராகத் தங்களைத் தயார்படுத்த மக்கள் அனைவரும் தத்தம் சுகாதாரத்தைப் பேணும்படியும் முஹமட் ரட்ஸி அறிவுறுத்தினார்.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

தொடர்புடைய செய்திகள்

X நோய் குறித்த அச்சம் வேண்டாம்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


உலகம்

சிக்கிமில் மேகவெடிப்பு காரணமாக கடும் வெள்ளம்

05/10/2023 07:40 PM

சிக்கிம், 05 அக்டோபர் (பெர்னாமா) --
 வடகிழக்கு இந்தியா சிக்கிமில் மேகவெடிப்பு காரணமாக கடும் வெள்ளம் ஏற்பட்டுள்ளது.

இதனால் 40 பேர் பலியாகி உள்ளனர்.

அதோடு, 102 பேரைக் காணவில்லை என்று  அதிகாரிகள் இன்று தெரிவித்தனர்.

சிக்கிம் மாநிலத்தில் அமைந்திருக்கும் லொனாக் ஏரியில் ஏற்பட்ட மேகவெடிப்பால் வெள்ளம் பெருக்கெடுத்து ஓடுகிறது.

இதுவரை 22 ஆயிரம் பேர் பாதிப்புக்குள்ளாகி உள்ளனர்.

அதுமட்டுமின்றி வெள்ளத்தினால் 11 பாலங்கள் அடித்துச் செல்லப்பட்டதோடு, வாகனங்கள் நீரில் மூழ்கி, வீடுகளும் இடிந்து விழுந்துள்ளன.

மேலும், மேற்கு வங்கத்தின் சிலிகுரியில் இருந்து சிக்கிமிற்குச் செல்லும் பிரதான சாலையும் இடிந்ததில், அப்பகுதியில் தொடர்பு துண்டிக்கப்பட்டிருக்கின்றது.

அடுத்த இரு நாட்களுக்கும் அப்பகுதியில் மழை பெய்யும் என்று கணிக்கப்படுவதால் அங்கு நிலச்சரிவு ஏற்படலாம் என்றும் வானிலை ஆய்வு மையம்  எச்சரித்துள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


விளையாட்டு

நாட்டிற்கான நான்காவது தங்கத்தை வென்றார்  எஸ் சிவசங்கரி

S. Sivasangari

05/10/2023 07:43 PM

ஹங்சோ , 05 அக்டோபர் (பெர்னாமா) --
ஹங்சோ ஆசிய விளையாட்டு போட்டியில், நாட்டின் ஸ்குவாஷ் தாரகை  எஸ் சிவசங்கரி நாட்டிற்கான நான்காவது தங்கப்பதக்கத்தை பெற்றுத் தந்திருக்கின்றார்.

ஹங்சோ ஒலிம்பிக் ஸ்குவாஷ் மையத்தில் இன்று மாலை நடந்த மகளிர் ஒற்றையர் பிரிவு இறுதிப் போட்டியில் ஹாங்காங்கின் போட்டியாளரை தோற்கடித்து சிவசங்கரி மீண்டும் ஆசிய ரிதியில் கவனம் ஈர்த்திருக்கின்றார்.

இறுதி ஆட்டத்தில் ஹங்கோங்கின் சான் சின் யூக் உடன் களம் கண்ட சிவசங்கரி 3-2 என்ற புள்ளிகளில் அவரை வீழ்த்தி தங்கப்பதக்கத்துடன் நாடு திரும்பவிருக்கின்றார்.

மகளிருக்கான குழு போட்டியில் ஹாங்காங்கிடம் வெற்றியைப் பறிக்கொடுத்த மலேசியா, இம்முறை மகளிர் ஒற்றையர் பிரிவில் சிவசங்கரி மூலம் அந்நாட்டிற்கு  ஏமாற்றத்தை அளித்திருக்கின்றது.

அதேபோல, ஆடவருக்கான ஸ்குவாஷ் இறுதி ஆட்டத்தில்  இங் யென் யாவ் நாட்டிற்கான ஐந்தாவது தங்கத்தை வென்றிருக்கின்றார்.

இதன் மூலம், தற்போதுவரை இரு தங்கம் மற்றும் ஒரு வெள்ளி பதக்கங்களோடு தேசிய ஸ்குவாஷ் அணி இந்த ஆசியப் போட்டியை நிறைவு செய்துள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

ஆசிய விளையாட்டுப் போட்டி; இறுதி சுற்றுக்கு முன்னேறியது மகளிர் ஸ்குவாஷ் குழு

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


கொய்னு சூறாவளியால் தைவானில் கனமழை

உலகம்

கொய்னு சூறாவளியால் தைவானில் கனமழை

05/10/2023 07:44 PM

தைதுங், 05 அக்டோபர் (பெர்னாமா) --
தைவானின் தென்பகுதி தீவொன்றை கொய்னு சூறாவளி கடந்ததைத் தொடர்ந்து இன்று அப்பகுதியைப் பலத்த காற்றுடன் கூடிய கனமழை தாக்கியது.

இப்பேரிடரில், 190 பேர் காயங்களுக்கு ஆளான வேளையில் உயிரிழப்புச் சம்பவங்கள் எதுவும் பதிவாகவில்லை என்று அந்நாட்டின் தீயணைப்புத் துறை தெரிவித்துள்ளது.

பலத்த காற்றினால் மரங்கள் பலமாகக் காற்றில் அசைந்தது மட்டுமின்றி, சில பகுதிகளின் சாலைகளின் அறிவிப்புப் பலகைகள் பறந்து சென்றிருக்கின்றன.

அதோடு, சில கட்டிடங்கள் சேதமும் அடைந்திருக்கின்றன.

இச்சம்பவத்தைத் தொடர்ந்து, தைவானின் பல பகுதிகளில் ஒருநாள் விடுமுறை அறிவிக்கப்பட்டுள்ளது.

பொதுமக்கள் வீடுகளை விட்டு வெளியேற வேண்டாம் எனவும் எச்சரிக்கை விடுக்கப்பட்டுள்ளது.

இதனிடையே, கையிருப்பு மற்றும் நிதிச் சந்தைகளின் தளமாக விளங்கும் தைபெய் இச்சம்பவத்தில் பாதிக்கப்படவில்லை என்று கூறப்படுகின்றது.

கொய்னு சூறாவளியால், தைவானின் தெற்குப் பகுதியில் நிலச்சரிவு ஏற்படும் அபாயம் உள்ளதாக அறிவிக்கப்பட்டுள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

பெட்டாலிங், கோலாலம்பூர், உலு லங்காட் ஆகிய பகுதிகளில் நீர் விநியோகத் தடை

05/10/2023 07:49 PM

கோலாலம்பூர், 05 அக்டோபர் (பெர்னாமா)
-- பராமரிப்பு நடவடிக்கைகளுக்காக சுங்கை லங்காட் நீர் சுத்திகரிப்பு ஆலை முழுவதும் மூடப்படவுள்ளது.

இதனால், அக்டோபர் 10-ஆம் தேதி தொடங்கி பெட்டாலிங், கோலாலம்பூர் மற்றும் உலு லாங்காட் ஆகிய பகுதிகளில் நீர் விநியோக தடை ஏற்படும் என்று அயிர் சிலாங்கூர் நிறுவனம் தெரிவித்திருக்கிறது.

1973-ஆம் ஆண்டில் சுங்கை லங்காட் நீர் சுத்திகரிப்பு ஆலை செயல்படத் தொடங்கியதில் இருந்து அதன் உபகரணங்கள் இதுவரை மாற்றப்படவில்லை.

ஆகவே, அந்நடவடிக்கைக்கு 16 முக்கிய பணிகள் உடனடியாக மேற்கொள்ளப்பட வேண்டும் என்று அயிர் சிலாங்கூர் நிறுவனத்தின் தற்காலிக தலைமை நிர்வாக அதிகாரி அப்பாஸ் அப்துல்லா தெரிவித்தார்.

"ஒவ்வொரு மாதமும் பராமரிப்பு பணிகள் மேற்கொள்ளப்படுகின்றன. ஆனால் அது உண்மையில் பயனீட்டாளர்களை பாதிக்காது. ஆனால் ஐந்தாண்டுகளுக்கு ஒருமுறை என்ற முறையை நாங்கள் பயன்படுத்துகிறோம். ஆலையை முழுமையாக நிறுத்துவதற்கு முன்னர் இதர பணிகளைச் சேகரிப்போம். இதனால் பயனர்களுக்கு ஏற்படும் பாதிப்பைக் குறைக்கலாம்," என்று அப்பாஸ் கூறினார்.

வியாழக்கிழமை, சுங்கை லங்காட் நீர் சுத்திகரிப்பு ஆலையை பார்வையிட்டப் பின்னர், அவர் செய்தியாளர்களை சந்தித்தார்.

ஆலையின் அளவு மற்றும் சம்பந்தப்பட்ட பணியின் அடிப்படையில் ஒவ்வொரு ஐந்து ஆண்டுகளுக்கும் இதுபோன்ற நடவடிக்கைகள் மேற்கொள்ளப்படும் என்று Abas Abdullah கூறினார்.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

புகைக்கும் பொருட்களை கட்டுப்படுத்தும் மசோதா திருத்துவதற்கு தாக்கல்

05/10/2023 07:49 PM

கோலாலம்பூர், 05 அக்டோபர் (பெர்னாமா) --
2023 பொது சுகாதாரத்திற்காக புகைக்கும் பொருட்களைக் கட்டுப்படுத்தும் மசோதாவில் சில திருத்தங்கள் செய்யப்படுவது தொடர்பில்  சுகாதார அமைச்சு , அமைச்சரவையில் அறிக்கை ஒன்றை தாக்கல் செய்துள்ளது.

நாடாளுமன்றத்தின் சுகாதார சிறப்பு தேர்வு குழு வழங்கிய பரிந்துரைகளின் அடிப்படையில் இந்த அறிக்கை அமைச்சரவையில் சமர்பிக்கப்பட்டுள்ளதாக அதன் அமைச்சர் டாக்டர் சலிஹா முஸ்தாஃபா தெரிவித்துள்ளார்.

வியாழக்கிழமை, கோலாலம்பூர் இரட்டை கோபுரத்தின் நடமாடும் சிகிச்சையகத்தை தொடக்கி வைத்தப் பின்னர் செய்தியாளர்களிடம் பேசும்போது DR ZALIHA அதனைத் தெரிவித்தார்.

கடந்த ஜூன் மாதம்  முதலாவது வாசிப்புக்காக தாக்கல் செய்யப்பட்ட  2023 பொது சுகாதாரத்திற்காக புகைக்கும் பொருட்களைக் கட்டுப்படுத்தும் சட்ட மசோதா  பின்னர் நாடாளுமன்ற சுகாதார சிறப்பு தேர்வு குழுவுக்கு மீண்டும் அனுப்பட்டது.

இதனிடையே, இந்த இரட்டை கோபுரத்தின் நடமாடும் சிகிச்சையகமானது, அங்கு பணிபுரியும் தொழில்துறை சார்ந்த ஊழியர்களுக்கு தேவையான சுகாதார சேவைகளை வழங்கும் மருத்துவ முயற்சியாக கருத்தப்படுகிறது என்று டாக்டர் சலிஹா முஸ்தாஃபா கூறினார்.

சுகாதார வசதிகளை தொழிலாளர்கள் இலகுவாகப் பெறும் வகையில், பிற தனியார் துறையினரும் இத்தகைய சுகாதார சேவைகளை விரிவாக்கம் செய்ய வேண்டும் எனவும் அவர் கேட்டுக்கொண்டார்.

ஒரு மருத்துவர், ஒரு தாதி மற்றும் இரு ஓட்டுநர்களுடன், பேருந்து வடிவில் இருக்கும் இந்த நடமாடும் சிகிச்சையகம் கிள்ளான் பள்ளத்தாக்கைச் சுற்றி செயல்படும்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

நவீன் தீர்ப்பில் உணர்ச்சிவசப்பட்டு கருத்துரைக்க வேண்டாம்

05/10/2023 07:50 PM

கோலாலம்பூர், 05 அக்டோபர் (பெர்னாமா) --
 சமூக ரீதியில் பெரும் தாக்கத்தை ஏற்படுத்திய தி.நவீனின் கொலை வழக்கில் நீதியை நிலைநாட்ட முடியாமல் போய்விட்டதாக பலரும் தங்களின் மனத்தாங்கலை சமூக ஊடகங்கள் வாயிலாக வெளிப்படுத்தி வருகின்றனர்.

அதில், நாட்டின் சட்டவிதிகளில் தளர்வுகள் உள்ளதாகவும் அவற்றை மாற்றி அமைக்க அரசாங்கம் உரிய நடவடிக்கை எடுக்க வேண்டும் என்றும் பலரும் தங்களின் கருத்துகளைக் கூறும் நிலையில், இது தொடர்பில் பெர்னாமா செய்திகளும் சட்டம் ரீதியாக விளக்கத்தை கேட்டறிந்தது.

சமூக வலைத்தள வழியாக கருத்துகளை வெளியிடுவது அவரவர் உரிமை என்றாலும் நவீன் வழக்கு தொடர்பான உண்மை நிலவரத்தை தெளிவாக அறிந்து, அதனை முழுமையாக பரிசீலனை செய்து பின்னர் கருத்துரைக்குமாறு குற்றவியல் மற்றும் அரசியலமைப்புச் சட்ட வழக்கறிஞர் கார்த்திகேசன் சண்முகம் தெரிவித்தார்.

மனிதநேய அடிப்படையில் நவீனின் மரணத்திற்கு நியாயம் கேட்டு நாடு தழுவிய அளவில் ஆதரவு வலுத்தாலும் நீதிமன்றத்தைப் பொருத்தவரை திரட்டப்பட்டு சமர்பிக்கப்பட்டுள்ள ஆதாரங்களை ஆழமாக ஆராய்ந்த பின்னரே நீதிபதி அதற்கான தீர்ப்பை அறிவித்திருப்பார்.

அதிலும், அரசு தரப்பு சாட்சியங்கள் சந்தேகத்திற்கு இடமின்றி நிரூபிக்கப்பட வேண்டும் என்ற கட்டளையும் அதில் உட்படுத்தப்பட்டிருப்பதால் இவ்வழக்கில், நவீன் தரப்பில் முக்கிய ஆதாரங்கள் முறையாக சமர்பிக்கப்படாமல் பிரதான சாட்சிகள் நீதிமன்றத்தில் நிறுத்தப்படாமல் போனதாக வழக்கறிஞர் கார்த்திகேசன் விளக்கினார்.

''இவ்வழக்கு தொடர்பில் நீதிமன்றத்தில் உள்ள ஆதாரம் குறித்து முதலில் தெரிந்து கொள்ள வேண்டும். மேலும் வழக்கு விசாரணையில் ஏதும் தவறு ஏற்பட்டுள்ளதா என்பதையும் அலசி ஆராய வேண்டும். மேலும் முறையான விசாரணை நடைபெற்றாலும், போதுமான ஆதாரங்கள் சமர்பிக்கப்பாத நிலையில் அங்குஎன்ன நடந்தது? சாட்சியத்தின் போது அவர்கள் என்ன சொன்னார்கள் என்பது பற்றியும் அறிந்து கொள்ள வேண்டியது அவசியமாகும்,'' என்று அவர் கூறினார்.

மேலும் இவ்வழக்கு தொடர்பில் புதிய ஆதாரங்களை நீதிமன்றத்தில் சமர்பிக்கும் நிலை ஏற்பட்டாலும், அதிலும் சில சாதக பாதக சூழல்கள் உள்ளதாக கார்த்திகேசன் விவரிக்கிறார்.

''ஏனெனில் வழக்கு தொடர்பில் சில சமயங்களில் புதிய ஆதாரங்கள் நீதிமன்றத்தின் பார்வைக்கு கொண்டுவரப்படும். அந்தப் புதிய ஆதாரம் ஏற்றுக் கொள்ளக் கூடியதா இல்லையா என்று அப்போது பரிசீலிக்கப்படும். ஏன் இந்த ஆதாரம் முதற்கட்ட வழக்கு விசாரணையின் போது கிடைக்கவில்லை என்ற கேள்வியும் அப்போது எழுப்பப்படலாம்,'' என்று அவர் குறிப்பிட்டார்.

எனவே, விடுவித்து விடுதலை செய்யப்பட்ட ஒருவர் மீது அதே குற்றத்தின் அடிப்படையில் நீதிமன்றத்தில் மீண்டும் குற்றம் சாட்டப்படும் முறை, மலேசிய சட்டத்தில் இருக்கின்றது.

என்றாலும், அவர் மீதான புதிய ஆதாரத்தை ஒன்றுக்கு பலமுறை அலசி ஆராய்ந்த பின்னரே நீதிமன்றத்தில் சமர்பிக்க வேண்டும் எனவும் கார்த்திகேசன் நினைவுறுத்தினார்.

நவீனுக்கு இழைக்கப்பட்ட அநீதிக்கு அவரின் குடும்பத்தார் உயர்நீதிமன்றத்தில் மேல்முறையீடு செய்யலாம்.

ஆனால், குற்றம் சாட்டப்பட்டவர்கள் மீது நேரடியாக புகாரளிக்காமல், தீர்ப்பளித்த நீதிபதி இவ்வழக்கின் நீதியை எவ்விடத்தில் நிலைநாட்டாமல் போய்விட்டார் என்பதன் அடிப்படையிலேயே அந்த மேல்முறையீடு இருக்க வேண்டும் என்று கார்த்திகேசன் கூறினார்.

மேலும், இவ்வழக்கின் முக்கிய சாட்சியான நவீனின் நண்பரையும் தீர்ப்பு வழங்குவதற்கு முன்னரே விசாரணை செய்திருக்க வேண்டும்.

அப்போது தவறவிட்டதால், இந்தத் தருணத்தில் அவரையும் விசாரணை செய்வது சாத்தியமானதல்ல என்று வழக்கறிஞர் கார்த்திகேசன் தெரிவித்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

பற்றாக்குறையை எதிர்நோக்கும் உறுப்பு நாடுகளுக்கு உணவுப் பொருட்கள் ஏற்றுமதி - ஆசியான் உறுதி

05/10/2023 07:55 PM

ஷா ஆலம், 05 அக்டோபர் (பெர்னாமா)
 -- பற்றாக்குறையை எதிர்நோக்கும் உறுப்பு நாடுகளுக்கு உணவுப் பொருட்களை ஏற்றுமதி செய்ய  முன்னுரிமை வழங்கப்படும் என்று உணவு உற்பத்தி செய்யும் ஆசியான் நாடுகள் உறுதி அளித்துள்ளன.

ஆசியானின் விவசாயம் மற்றும் வனவியல் அமைச்சர்கள் கலந்து கொண்ட 45ஆவது AMAF கூட்டத்தில் இம்முடிவு எட்டப்பட்டதாக விவசாயம், உணவு உத்தரவாத அமைச்சர் முஹமட் சாபு தெரிவித்தார்.

''உணவு உத்தரவாதம் குறித்து நாங்கள் விவாதித்தோம். உதாரணமாக ஆசியான் உறுப்பு நாட்டில் பற்றாக்குறை இருந்தால், மற்ற ஆசியான் நாடுகள் அதை விரைவாக ஈடுசெய்யும் என்று நம்புகிறோம்,'' என்று டத்தோ ஶ்ரீ முஹமட் சாபு கூறினார்.

பற்றாக்குறை ஏற்பட்டால், மலேசியாவுக்கு அரிசி மற்றும் கோழிகளை விரைவாக வழங்க  தாய்லாந்து உறுதிப் பூண்டுள்ளதாக முஹமட் சாபு கூறினார்.

வியாழக்கிழமை ஷா ஆலமில் உள்ள தேசிய தாவரவியல் பூங்காவிற்கு வருகை புரிந்த பின்னர், சாபு செய்தியாளர்களிடம் பேசினார்.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

தொடர்புடைய செய்திகள்

AMRI வழியாக 2025-ஆம் ஆண்டு ஆசியான் தலைவராக பொறுப்பேற்றிருக்கும் மலேசியாவிற்கு கேகேடி உதவும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

அரிசி விற்பனையில் முறையற்ற வணிகக் கூட்டமைப்பு இருப்பதாகக் குற்றச்சாட்டு; மை.சி.சி விசாரிக்கும்

05/10/2023 07:56 PM

குண்டாசாங், 05 அக்டோபர் (பெர்னாமா) --
அரிசி விற்பனையில் முறையற்ற வணிகக் கூட்டமைப்பு இருப்பதாக அம்னோவின் இளைஞர் பிரிவுத் தலைவர் டாக்டர் முஹமாட் அக்மால் குற்றம் சாட்டியிருப்பதால், அது குறித்து விசாரிக்க மலேசிய போட்டி ஆணையம், மை.சி.சி மற்றும் உள்நாட்டு வாணிப மற்றும் வாழ்க்கைச் செலவின அமைச்சின் அமலாக்கப் பிரிவு பணிக்கப்பட்டுள்ளன.

அக்குற்றச்சாட்டு குறித்த மேல் விசாரணைக்கு உதவ, தகவல் மற்றும் ஆதாரங்களைப் பெறுவதற்காக இந்நடவடிக்கை மேற்கொள்ளப்படும் என்று உள்நாட்டு வாணிப மற்றும் வாழ்க்கைச் செலவின இடைக்கால அமைச்சர் டத்தோ அர்மிசான் முஹமாட் அலி  தெரிவித்தார்.

''வர்த்தக தகவல் சட்டம் மற்றும் பயனீட்டாளர் பாதுகாப்பு சட்டம் தொடர்பான சில அம்சங்களை அமலாக்கம் செய்வதில் கே.பி.டி.என்.-க்கு பொறுப்பு உள்ளது. போட்டி சட்டத்தின் கீழ் வணிகக் கூட்டமைப்புகளை விசாரிக்க மை.சி.சி-க்கு அதிகாரம் உள்ளது,'' என்று அவர் கூறினார்.

வியாழக்கிழமை, பேரிடர் அபாயக் குறைப்புக்கான அறிவியல் மற்றும் தொழில்நுட்ப வாரத்தை நிறைவு செய்த அர்மிசான் செய்தியாளர்களிடம் பேசினார்.

நாட்டில் அரிசி விநியோகிப்பில் முறையற்ற வணிகக் கூட்டமைப்பு இருப்பதாக கடந்த திங்கட்கிழமை முஹமாட் அக்மால் கூறியிருந்தார்.

குருணை அரிசிக்கு விலை கட்டுப்பாடு விதிக்கப்படவில்லை என்பதால், உள்நாட்டு அரிசி குருனை அரிசியாக விற்கப்படுவதாக அவர் குற்றம் சாட்டியிருந்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

காற்றுத் தூய்மைகேடு: இந்தோனேசியாவின் பதிலுக்காக மலேசியா காத்திருப்பு

Natural Resources Environment and Climate Change Minister Nik Nazmi Nik Ahmad during an interview at International Greentech & Eco Products Exhibition and Conference Malaysia (IGEM) 2023 at Kuala Lumpur Convention Centre today.

-- fotoBERNAMA (2023) COPYRIGHT RESERVED

05/10/2023 07:57 PM

கோலாலம்பூர், 05 அக்டோபர் (பெர்னாமா) --
 எல்லை தாண்டிய காற்றுத் தூய்மைகேடு குறித்த ஆசியான் ஒப்பந்தம் தொடர்பாக உடனடி தீர்வுக் காண மலேசியா இன்னும் இந்தோனேசியாவின் பதிலுக்காக காத்திருக்கிறது.

அந்நாட்டிற்கு கடிதம் அனுப்பியும் இதுவரை பதில் வழங்கப்படவில்லை என்றும் விரைவில் பதில் கிடைக்கும் என்று எதிர்பார்க்கப்படுவதாகவும் இயற்கை வளம், சுற்றுச்சூழல் மற்றும் பருவநிலை மாற்ற அமைச்சர் நிக் நஸ்மி நிக் அஹ்மட் தெரிவித்தார்.

''அவர்களின் பதிலுக்காக காத்திருக்கிறோம். அதே நேரத்தில், இன்று காலை 10 மணி நிலவரப்படி அண்மைய நிலவரங்கள் நான் அறிவிக்கிறேன். அதாவது, 12 பகுதிகளில் காற்றின் தரம் நல்ல நிலையில் இருக்கிறது. 51 பகுதிகளில் மிதமான அளவு மற்றும் ஐந்து பகுதிகளில் ஆரோக்கியமற்ற காற்றின் தரம் பதிவாகியுள்ளது'', என்றார் அவர்.

2023 மலேசிய பசுமைத் தொழில்நுட்பம் மற்றும் சுற்றுச்சூழல் தயாரிப்புகளின் அனைத்துலக மாநாடு மற்றும் கண்காட்சியை முன்னிட்டு நடைபெற்ற செய்தியாளர்கள் சந்திப்பில் நிக் நஸ்மி அவ்வாறு கூறினார்.

எல்லை தாண்டிய காற்றுத் தூய்மைகேடு பிரச்சனையை தீர்க்க ஆசியானில் உள்ள நாடுகளுடன் ஒத்துழைப்பு மேற்கொள்ள பிரதமர் அறிவுறுத்தியதைத் தொடர்ந்து, இந்தோனேசியாவில் உள்ள தனது சகாவுக்கு கடிதம் அனுப்பப்பியதாக நிக் நஸ்மி தெரிவித்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

எல்லை கடந்த புகைமூட்டப் பிரச்சனை: இருதரப்பு ஒத்துழைப்புக் குறித்து இந்தோனேசியாவிடம் இருந்து பதில் இல்லை

இந்தோனேசியாவில் டிக் டாக்கில் மின்னியல் வர்த்தகத்திற்கு தடை- தாக்கத்தை மலேசியா ஆராயும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

கிரிப்டோ பண முதலீட்டுத் திட்ட விவகாரம்; குற்றச்சாட்டை மறுத்த தொழிலதிபர்

05/10/2023 08:04 PM

கோலாலம்பூர், 05 அக்டோபர் (பெர்னாமா) --
கடந்த ஆண்டில் 24 லட்சத்து 50 ஆயிரம் ரிங்கிட்டை உட்படுத்திய கிரிப்டோ (kripto) பண முதலீட்டுத் திட்டத்தில் ஒரு நபரை ஏமாற்றியதாக தம் மீது கொண்டு வரப்பட்ட குற்றச்சாட்டை தொழிலதிபர் ஒருவர் இன்று கோலாலம்பூர் செஷன் நீதிமன்றத்தில் மறுத்து விசாரணை கோரியுள்ளார்.

கடந்த ஆண்டு மே 23 மற்றும் ஆகஸ்ட் 3-ஆம் தேதிகளுக்கு இடையில், கோலாலம்பூர் ஜாலான் பினாங்கில் உள்ள மெனாரா பிரெஸ்திஜ்-இல் இக்குற்றத்தைப் புரிந்ததாக அந்த தொழிலதிபர் மீது குற்றம் சாட்டப்பட்டுள்ளது.

Ris Firearm மற்றும் Colindale International MM2H போன்ற நிறுவனங்களில் முதலீடு செய்ய அன்ட்ரியன் சிம் குவாங் காய்-யை ஏமாற்றியதாக ஜோனதன் வொங் ஃபூட் பொ மீது குற்றம் சாட்டப்பட்டுள்ளது.

சிம் செலுத்திய 24 லட்சத்து 50 ஆயிரம் ரிங்கிட் தொகை குற்றம் சாட்டப்பட்டவரின் கிரிப்டோ பணப்பைக் கணக்கிற்கு அனுப்பப்பட்டுள்ளது.

இதன் அடிப்படையில், குற்றஞ்சாட்டப்பட்ட பிரதிவாதிக்கு ஒரு நபர் உத்தரவாதத்தின் பேரில் 2 லட்சம் ரிங்கிட் ஜாமின் தொகை விதிக்கப்பட வேண்டும் என்று அரசு தரப்பு துணை வழக்கறிஞர் அக்மால்சாதுல் முஹமாட் நாவி தெரிவித்தார்.

அதோடு வழக்கு முடியும் வரை சம்பந்தப்பட்ட பிரதிவாதி தனது அனைத்துலக கடப்பிதழை நீதிமன்றத்தில் ஒப்படைப்பதோடு மாதம் ஒரு முறை உள்ள காவல் நிலையத்தில் ஆஜராக வேண்டும் எனவும் அக்மால்சாதுல் கூறினார்.

ஆயினும் குற்றஞ்சாட்டப்பட்டவருக்கு ஐந்து குழந்தைகள் மற்றும் மனைவி உள்ளதால் ஜாமின் தொகை குறைக்கப்பட வேண்டும் என்று அவரின் வழக்கறிஞர் தேவநாதன் எஸ் சுப்ரமணியம் நீதிமன்றத்தைக் கேட்டு கொண்டார்.

அதனையடுத்து, குற்றஞ்சாட்டப்பட்ட ஜோனதன் வொங்கிற்கு ஒரு நபர் உத்தரவாதத்தின் பேரில் ஒரு லட்சம் ரிங்கிட் ஜாமின் தொகையில் விடுவிக்க நீதிபதி முஹமாட் காஃப்லி செ அலி  உத்தரவிட்டார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

சொந்த வசிப்பிடத்திலேயே பெண்களை வணிக மங்கையராக  உருமாற்றும் 'PASAR PINTU' திட்டம்

05/10/2023 08:46 PM

பெட்டாலிங் ஜெயா & செந்தூல், 05 அக்டோபர் (பெர்னாமா) --
 70 விழுக்காட்டு மலேசியர்கள் ஆரோக்கியமான காய்கறிகளையும் பழங்களையும் தேர்ந்தெடுத்து உண்பதில்லை என்று அண்மையில் சுகாதார அமைச்சு மேற்கொண்ட ஆய்வொன்றில் தெரிய வந்துள்ளது.

அதிலும் பிபிஆர்  எனப்படும் மலிவுவிலை அடுக்குமாடி வீடுகளில் வசிக்கும் பி40  மக்கள் தங்களின் நிதி நிலைமைக்கு ஏற்பவே அன்றாட வாழ்க்கையை நகர்த்தி வருகின்றனர்.

இந்நிலையில் அவர்களுக்கு ஆரோக்கியமான பழங்களையும் காய்கறிகளையும் தேடிச் சென்று விநியோகிக்க வேண்டும் என்பதோடு அங்கு வசிக்கும் பெண்களை குறிப்பாக இல்லத்தரசிகளைத் தங்களின் சொந்த இருப்பிடத்திலேயே வணிக மங்கையராக உருமாற்ற PASAR PINTU திட்டம் அறிமுகம் கண்டுள்ளது.

PASAR PINTU திட்டத்தை நன்கு தெரிந்துகொள்வதோடு மக்களுக்கு அது தொடர்பான விளக்கத்தை வழங்கும் நோக்கில் பெர்னாமா செய்திகள் டேசா மெந்தாரி மற்றும் பத்து மூடா பிபிஆர் வீடமைப்பு பகுதிகளில் சிறப்பு கண்ணோட்டத்தை மேற்கொண்டது.

பிபிஆர்  குடியிருப்புப் பகுதிகளில் வசிக்கும் இல்லத்தரசிகள் மற்றும் தனித்து வாழும் தாய்மார்களில் பலர் பெரும்பாலும் வேலைக்குச் செல்வதில்லை.

அப்படியே வேலைக்குச் சென்றாலும் இன்றைய பொருளாதார சூழலில் பணத்திற்கான திண்டாட்டத்தில் பலரது அன்றாட வாழ்க்கையும் அடங்கியுள்ளது.

இந்நிலையில், PASAR PINTU திட்டம் மூலமாக முதலீடு ஏதுமின்றி காய்கறிகளையும் பழங்களையும் விற்று கணிசமான தொகையை எவ்வாறு ஈட்டுவது என்பது குறித்து தேர்ந்தெடுக்கப்பட்ட குழுவினருக்கு அரசாங்கத்தின் ஆதரவோடு  பயிற்சி அளிக்கப்பட்டதாக அத்திட்டத்தின் இயக்குநர் செல்வமலர் செல்வராஜூ தெரிவித்தார்.

''அடுக்குமாடி வீடுகளில் தங்கியிருப்போரால் அடிக்கடி வெளியே சென்று வர முடியாது, வீட்டில் நிறைய பிள்ளைகள் இருப்பர். இங்குள்ளவர்களில் பலர் கணவரின் வருமானத்தையே நம்பி இருப்பர். அவர்களெல்லாம் ஒரு வருமானம் ஈட்டித் தரும் திட்டமாக இது விளங்குகிறது. அதேவேளையில் ஆரோக்கியமான காய்கறிகளையும் பழவகைகளையும் இவர்களுக்கு வழங்குதால் உடலளவிலும் இவர்களால் ஆரோக்கியத்தைப் பேண முடிகிறது,'' என்று  அவர் கூறினார்.

மூவினங்களை உட்படுத்திய இத்திட்டத்தில் ஈடுபடும் பெண்களுக்கு வாரந்தோறும் பலவிதமான காய்கறிகளும் பழவகைகளும் மலிவு விலையில் வழங்கப்படும்.

உதாரணத்திற்கு மூன்று சிவப்பு முள்ளங்கி ஒரு ரிங்கிட் விலையில் வழங்கப்பட்டால் அதை அவர்கள் இரண்டு ரிங்கிட்டிற்கு விற்று ஒரு ரிங்கிட் லாபம் பெறலாம்.

இப்படி ஒரு நாளில், 50 முதல் 80 காய்கறிகளை தங்களின் சொந்த வசிப்பிடத்திலேயே விற்பனை செய்து லாபம் பார்க்கும் நிலையில் இதுபோன்ற  வாய்ப்புகள் நிறைய பெண்களுக்கு தெரியவில்லை என்று செல்வமலர் தெரிவித்தார்,

மேலும், மூன்றாம் தரப்பினரின் தலையீடு ஏதுமின்றி, தோட்ட உரிமையாளரிடமே  காய்கறிகளை நேரடியாகவே வாங்குவதால் அது தரமிக்கதாக இருப்பதோடு விலையும் மலிவாகக் கிடைக்கப்பதாக அவர் கூறினார்.

''இடைத்தரகர் யாரும் இன்றி மலிவான அதேவேளையில் தரமான காய்கறிகளை இவர்களுக்கு வழகுவது சவாலானது என்றாலும் அதை நான் மகிழ்ச்சியோடு ஏற்றுக் கொள்கிறேன். இங்குள்ளவர்களும் சிறந்தவற்றையே அதிகம் எதிர்ப்பார்ப்பர். அதனால் முடிந்தவரை அனைத்துமே தரமிக்க காய்கறியாகவும் பழங்களாகவுமே நாங்கள் வழங்கி வருகிறோம்,'' என்றார் அவர்.

இதனிடையே, வருமானம் ஏதுமின்றி வீட்டில் முடங்கிக் கிடந்த தங்களுக்கு இந்த  PASAR PINTU திட்டம், புதிய வாசலுக்கு வழிவகுத்துள்ளதாக, இதில் இணைந்துள்ள இல்லத்தரசிகளில் சிலர் பெர்னாமா செய்திகளிடம் கூறினர்.

"நான் வேலைக்குச் சென்றாலும் இதில் கிடைக்கும் வருமானது எனது அவசர தேவைகளுக்கு உதவியாக உள்ளது. இதனால் வேலை செய்ய ஒரு வாய்ப்பு கிடைத்ததோடு கணிசமான வருமானத்தையும் ஈட்ட பாசார் பிந்து துணைப் புரிகிறது," பிபிஆர் டேசா மெந்தாரி குடியிருப்புப் பகுதியைச் சேர்ந்த ஜீவமணி சுப்பிரமணி, ஜானகி சுப்புராய கவுண்டர், முனியம்மா அங்கப்பன்  ஆகியோர் தெரிவித்தனர்.

"நான் இந்த அடிக்குமாடிக்கு அருகிலேயே பூக்கடை வைத்திருப்பதால் கிடைக்கும் காய்கறிகளை எனது கடையிலே வைத்து விற்றுவிடுவேன். இவர்களின் அனைத்து காய்கறிகளும் மிகவும் செழிப்பாகவும் மலிவாகவும் உள்ளது," என்று பிபிஆர் பத்து மூடாவைச் சேர்ந்த ராஜேஸ்வரி வேலன் முனியாண்டி தெரிவித்தார்.

வீடு தேடி வந்து தரமான காய்கறிகளை மலிவு விலையில் விற்பதனால், தாங்கள் அடிக்கடி கீழிறங்க வேண்டிய அவசியமில்லை என்று குடியிருப்பு பகுதிகளில் வசிக்கும் மக்கள் தெரிவித்தனர்.

மேலும், தங்களுக்கு நன்கு அறிமுகமான நண்பகளே இக்காய்கறிகளை விற்பதனால் நம்பிக்கையோடு வாங்கி அவர்களுக்கு ஆதரவளிக்க முடிவதாகவும் அவர்கள் கூறினர்.

இதனிடையே, நிதியமைச்சு மற்றும் HASANAH  அறவாரியத்தின் ஆதரவோடு ஓராண்டு கால திட்டமாக அவதரித்த PASAR PINTU திட்டன் தற்போது மூன்றாவது கட்டத்தில் உள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


உலகம்

2ஆம் கட்ட சுத்திகரிக்கப்பட்ட கதிரியக்க நீரை வெளியிட ஜப்பான் தயார்

05/10/2023 08:59 PM

ஃபுகுஷிமா, 05 அக்டோபர் (பெர்னாமா) --
 ஃபுகுஷிமா அணு உலை நிலையத்தின் சுத்திகரிக்கப்பட்ட கதிரியக்க நீரை இரண்டாம் கட்டமாக  வெளியேற்றுவதற்கு ஜப்பான் தயாராக உள்ளது.

இந்நீர் வெளியேற்றத்தின் முழு தகவல்களையும் வழங்க ஜப்பான் தவறியிருப்பதாக மாஸ்கோ தெரிவித்ததை தொடர்ந்து ஜப்பான் மீண்டும் இந்நடவடிக்கையில் இன்று ஈடுபட்டுள்ளது.

கடலில் கலக்கும் கதிரியக்க நீர் தொடர்பாக முழு விவரங்கள் வழங்க வேண்டும் என்று மாஸ்கோ மற்றும் பெய்ஜிங் ஜப்பானுக்குத் தொடர்ந்து நெருக்குதல் அளித்து வந்தன.

கடந்த ஆகஸ்ட் மாதம், ஜப்பான் முதன் முறையாகக் கதிரியக்க நீரை வெளியிட்ட போது, சீனா அதனைக் கடுமையாக கண்டித்தது.

இந்நடவடிக்கைக்கு எதிர்ப்புத் தெரிவிக்கும் வகையில், ஜப்பானில் இருந்து வரும் கடல் சார்ந்த பொருட்கள் அனைத்திற்கும் சீனா தடை விதித்தது.

ஆனால், 'ட்ரிடியும்' தனிமம் தவிர, இதர கதிரியக்க தனிமப் பொருள் இந்நீரில் இருந்து அகற்றிவிட்டதால், இது பாதுகாப்பான நீர்தான் என்று ஜப்பான் உறுதியாகக் கூறுகிறது.

இதற்கிடையில், இந்நடவடிக்கைக்குக் கண்டனம் தெரிவிக்கும் ரஷ்யா மற்றும் சீனாவின்   சாடல்கள் அறிவியல் சான்றுகளைக் கொண்டிருக்கவில்லை என்று ஜப்பான் தற்காத்துக் கொண்டுள்ளது.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

மழைக்காலத்தில் வெள்ளம் ஏற்படும் அபாயத்திலுள்ள 2,594 பகுதிகள் அடையாளம் காணப்பட்டுள்ளது

05/10/2023 09:14 PM

காஜாங், 05 அக்டோபர் (பெர்னாமா) --
 இவ்வாண்டு மழைக்காலத்தில் வெள்ளம் ஏற்படும் அபாயத்தில் நாடு முழுவதும் மொத்தம் 2,594 பகுதிகள்  இருப்பதாக அடையாளம் காணப்பட்டுள்ளது.

கடந்த ஆண்டு மற்றும் அதற்கு முந்தைய ஆண்டு பதிவு செய்யப்பட்ட பேரிடர் புள்ளிவிவரங்களின் அடிப்படையில் இப்பகுதிகள் அடையாளம் காணப்பட்டுள்ளதாக மலேசிய பொது தற்காப்புப் படை, ஏ.பி.எம் தலைமை ஆணையர் டத்தோ அமிநுரஹிம் முஹமாட் தெரிவித்திருக்கிறார்.

ஆகவே, சீரற்ற வானிலை அல்லது இயல்பை விட தொடர் மழை பெய்தால் அவ்வப்போது கண்காணிப்பு நடவடிக்கைகள் மேற்கொள்ளப்படும் என்று அவர் கூறினார்.

"ஏ.பி.எம் எப்போதும் தயாராக இருப்பதை உறுதி செய்வதற்காக, அவசர காலத்தில் பயன்படுத்தப்படும் வகையில், அனைத்து உபகரணங்களும் அட்டவணையின்படி பராமரிக்கப்படுகின்றன.

"தற்போது இயந்திர கருவிகளுடன் 753 படகுகள் உள்ளன. ஆம்புலன்ஸ் உட்பட 481 வாகனங்கள் உள்ளன. இவை பேரிடர் போது பயன்படுத்தப்படும்," என்று அமிநுரஹிம் குறிப்பிட்டார்.

அதே வேளையில், வரும் நவம்பரில் தொடங்கும் என்று எதிர்பார்க்கப்படும் வடகிழக்கு பருவமழையை எதிர்கொள்ள நாடு முழுவதும் உள்ள மொத்தம் 10,510 ஏ.பி.எம் அதிகாரிகள் மற்றும் உறுப்பினர்களுக்குப் பயிற்சி அளிக்கப்பட்டுள்ளது என்றும் அவர் கூறினார்.

மேலும், ஏ.பி.எம் அதிகாரிகளின் விடுமுறையும் முடக்கப்படும் என்று அமிநுரஹிம் தெரிவித்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

ஜோகூர் மாநில சுற்றுலா வசதிகள் மேம்படுத்தப்படும்

05/10/2023 09:29 PM

ஜோகூர்பாரு, 05 அக்டோபர் (பெர்னாமா) --
ஜோகூர் மாநிலத்தில் சுற்றுலா வசதிகளை மேம்படுத்த மாநில அரசு திட்டமிட்டுள்ளதாக அம்மாநில மந்திரி புசார் டத்தோ ஒன் ஹபீஸ் காஸி தெரிவித்துள்ளார்.

2024 ஜோகூர் வரவு செலவு திட்டம் தாக்கல் செய்யப்படும்போது, சுற்றுலாத்துறையை மேம்படுத்தும் பணிகள் குறித்த விவரங்கள் உறுதிச் செய்யப்படும் என்று அவர் கூறினார்.

பொதுப் போக்குவரத்து, தூய்மையான மற்றும் பாதுகாப்பான மாநிலமாக ஜோகூரை உருமாற்றுபோது, சுற்றுலா வசதிகளும் அதில் மேம்படுத்துப்படும் என்று ஒன் ஹபீஸ் காஸி கூறியுள்ளார்.

தஞ்சோங் பியா தேசிய பூங்கா போன்ற சுற்றுலாப் பயணிகளைக் கவரக்கூடிய பல சுற்றுலாத் தலங்கள் ஜோகூரில் உள்ளதாக அவர் குறிப்பிட்டார்.

மலேசியாவிற்கு வரும் சுற்றுலாப் பயணிகளுக்கான தெற்கு நுழைவாயிலாக ஜோகூர் பாருவை மாற்ற அரசு விரும்புவதாக அவர் தெரிவித்தார்.

சிறப்பு நிதி வட்டாரம், சிறப்புப் பொருளியல் வட்டாரம் போன்ற திட்டங்கள் ஜோகூரில் பொருளாதார விரிவாக்கத்தை ஊக்குவிக்கும் எனவும் இத்திட்டங்கள் மாநிலத்திற்கு அதிக கவரும் எனவும் ஒன் ஹபீஸ் குறிப்பிட்டுள்ளார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

உயர்க்கல்விக் கழகங்களுக்கான விமானப் பயணச் சீட்டு உதவித் தொகையை விரிவுபடுத்த ஒப்புதல்

File pix

06/10/2023 05:07 PM

கோலாலம்பூர், 06 அக்டோபர் (பெர்னாமா) --
உயர்க்கல்வி மாணவர்களின் மத்தியில் நிலவும் வாழ்க்கைச் செலவின பிரச்சனைகளைக் குறைப்பதற்காக உயர்க்கல்வி மற்றும் கல்வி அமைச்சுகளின் கீழ் செயல்படும் உயர்க்கல்விக்கழகங்களுக்கான விமானப் பயணச் சீட்டுகளுக்கு வழங்கப்படும் உதவித் தொகையை விரிவுப்படுத்தப் போக்குவரத்து அமைச்சு ஒப்புதல் அளித்துள்ளது.

தீபகற்ப மலேசியா, சபா, சரவாக் மற்றும் லாபுவான் கூட்டரசுப் பிரதேசத்திற்கு இடையில் பயணிக்கும் பொது உயர்க்கல்வி கழக மாணவர்களுக்கு மட்டும் இச்சலுகை வழங்கப்படும் என்று அவ்வமைச்சு தெரிவித்துள்ளது.

பாலிடெக்னிக், சமூக கல்லூரிகள், மெட்ரிகுலேஷன் மற்றும் ஆசிரியர் பயிற்சிக் கழகங்களில் பயிலும் மாணவர்கள் இன்று தொடங்கி இந்த உதவித் தொகையைப் பெறுவார்கள் என்றும், அதனைப் பெறுவதற்கான அவர்களின் தகுதி குறித்துத் தெரிந்து கொள்ள அமைச்சின் அகப்பக்கத்தை நாட வேண்டும் என்றும் கூறப்பட்டுள்ளது.

இலக்கவியல் பற்றுச்சீட்டைப் பெறுவதற்கு முன்னர் மலேசியா ஏர்லைன்ஸ், ஏர் ஆசியா உட்பட மைஏர்லைன் போன்ற விமானப் பயண நிறுவனங்களில் பயணச் சீட்டுக்கான உதவித் தொகையை விண்ணப்பிக்க வேண்டும் என்று அமைச்சு விவரித்துள்ளது.

மாணவர்கள் இதற்கு தகுதி பெறாத பட்சத்தில் தாங்கள் பயிலும் கல்விக் கழகங்களின் வழி உயர்க்கல்வி அல்லது கல்வி அமைச்சுகளில் மேல்முறையீடு செய்யலாம்.

இவ்வாண்டு டிசம்பர் 31-ஆம் தேதிவரை அந்த பற்றுச்சீட்டு பயன்பாட்டில் இருக்கும் என்றும் அமைச்சு குறிப்பிட்டது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

சிலாங்கூரில் உள்ள அரிசி மொத்த விற்பனை வளாகங்களில் சோதனை

06/10/2023 05:17 PM

ஷா ஆலம், 06 அக்டோபர் (பெர்னாமா) --
சிலாங்கூர் முழுவதும் உள்ள அனைத்து அரிசி மொத்த விற்பனை வளாகங்களில் நேற்று உள்ளூர் வெள்ளை அரிசி, BPT சோதனை நடவடிக்கை மேற்கொள்ளப்பட்டது.

அதில், உள்ளூர் மற்றும் BPI எனப்படும் இறக்குமதி செய்யப்பட்ட வெள்ளை அரிசி கையிருப்புகள் இருப்பது தெரிய வந்திருக்கின்றது.

சோதனையிடப்பட்ட அனைத்து வளாகங்களிலும் உரிமங்களுக்குக் கால அவகாசம் இருப்பதாகவும், உரிமம் பெற்ற அரிசி கையிருப்புகள்  சுமை வரம்பை மீறவில்லை என்றும் விவசாயம் மற்றும் உணவு உத்தரவாத அமைச்சு இன்று வெளியிட்ட ஓர் அறிக்கையின் வாயிலாகத் தெரிவித்துள்ளது.

விவசாயம் மற்றும் உணவு உத்தரவாத துணை அமைச்சர் சான் ஃபூங் ஹின் தலைமையிலான இந்தச் சோதனை நிறுவனங்களைக் கடந்த அமலாக்க நடவடிக்கைகளின்  ஒத்துழைப்புடன் மேற்கொள்ளப்பட்டது.

அரிசி கையிருப்பைக் கணக்கிடுவதில் நெல் மற்றும் அரிசி ஒழுங்குமுறை ஆணையம், உள்நாட்டு வாணிப மற்றும் வாழ்க்கைச் செலவின அமைச்சு, அரச மலேசிய போலீஸ் படை ஆகியவற்றின் அமலாக்க நடவடிக்கைகளும் இதில் அடங்கும்.

BPT மற்றும் BPI அரிசியின் கலவைகளை கண்டறியும் ஆய்விற்காக அனைத்து அரசியின் மாதிரிகளும் நிர்ணயிக்கப்பட்ட அமலாக்க நடவடிக்கைகளுக்கு ஏற்ப மலேசிய விவசாய ஆராய்ச்சி மற்றும் மேம்பாட்டுக் கழகத்திடம் சமர்ப்பிக்கப்பட்டுள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


அரசியல்

பெலாங்கை இடைத்தேர்தலில் 70 விழுக்காட்டினர் வாக்களிப்பர் - எஸ்.பி.ஆர்

06/10/2023 08:08 PM

பெந்தோங், 06 அக்டோபர் (பெர்னாமா) --
பெலாங்கை சட்டமன்ற இடைத்தேர்தலில் 70 விழுக்காட்டினர் வாக்களிப்பர் என்று தேர்தல் ஆணையம், எஸ்.பி.ஆர் கணித்திருக்கிறது.

கடந்த 15-வது பொதுத் தேர்தலில் அத்தொகுதியில் 78 விழுக்காட்டினர் வாக்களித்தனர்.

வாக்களிக்கும் நடவடிக்கையை எளிதாக்க வாக்காளர்கள் அவர்களின் நேரத்தைத் திட்டமிடும் படி எஸ்.பி.ஆர் தலைவர் டான் ஶ்ரீ அப்துல் கானி சாலே கேட்டுக் கொண்டிருக்கிறார்.

''75 விழுக்காட்டிற்கும் (வாக்குப் பதிவு) அதிகமாக இருக்கும் என்று நான் கணிக்கிறேன். நமக்கு உள்ள வாக்களிக்கும் செயல்முறையின் மூலம் ஜனநாயகத்தை மேலோங்கச் செய்ய பெலாங்கை வாக்காளர்கள் வாக்களிக்க நாங்கள் கேட்டுக் கொள்கிறோம்,'' என்று அவர் கூறினார்.

வெள்ளிக்கிழமை, ஃபெல்டா கெமாசுல்வில் உள்ள பொதுமக்கள் மண்டபத்தில் பெலாங்கை சட்டமன்ற இடைத்தேர்தலுக்கான இறுதிக் கட்ட பணிகளைப் பார்வையிட்ட பின்னர், அப்துல் கானி அவ்வாறு கூறினார்.

பெலாங்கை இடைத்தேர்தலுக்கான பிரச்சாரக் காலம் முழுவதும் மாநில அரசின் சொத்துக்கள் தவறாகப் பயன்படுத்திய குற்றச்சாட்டுகள் உட்பட பிரச்சாரம் தொடர்பாகப் புகார்கள் எதுவும் கிடைக்கவில்லை என்று அவர் குறிப்பிட்டார்.

கடந்த ஆகஸ்ட் 17-ஆம் தேதி நிகழ்ந்த விமான விபத்தில் தேசிய முன்னணியின் டத்தோ ஶ்ரீ ஜொஹாரி ஹருன் உயிரிழந்ததைத் தொடர்ந்து, பெலாங்கை இடைத்தேர்தல் நடைபெறவிருக்கிறது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


5ஜி: மலேசிய தொலைத் தொடர்பு நிறுவனங்கள் பங்குச் சந்தை ஒப்பந்தத்தில் கையெழுத்திடும்

Fahmi Fadzil

06/10/2023 04:36 PM

கோலாலம்பூர், 06 அக்டோபர் (பெர்னாமா) --
 டிஜிட்டல் நேஷனல் நிறுவனம், டி.என்.பி-யும், எம்.என்.ஒ எனப்படும் தொலைத் தொடர்பு நிறுவனங்களும் இம்மாத மத்தியில் பங்குச் சந்தை ஒப்பந்தத்தில் கையெழுத்திடும் என எதிர்பார்க்கப்படுகிறது.

இரண்டாவது 5ஜி தொழில்நுட்பத்தை செயல்படுத்துவது குறித்த கலந்துரையாடல்களைத் தொடர்வதற்கு முன்னர், டி.என்.பி-யில் பங்குகளை எம்.என்.ஒ நிறுவனம் வாங்குவதை அரசாங்கம் உறுதி செய்யும் என்று தொடர்பு மற்றும் இலக்கவியல் அமைச்சர் ஃபஹ்மி ஃபட்சில் தெரிவித்திருக்கிறார்.

''இரண்டாவது கட்டமைப்பு, இன்னும் மேம்பட்ட நிலையில் இருக்கும். எனவே முதல் படி கையெழுத்திடுதல். அனைத்தும் சரியாக நடந்தால், இந்த மாத மத்தியில் இரண்டாவது நடவடிக்கையை மேற்கொள்ளலாம் என்று பணிக்குழு எனக்குத் தெரிவித்தது,'' என்று அவர் கூறினார்.

எம்.என்.ஒ-வில் இடம்பெற்றுள்ள செல்கோம்டிஜி, மேக்சிஸ், தெலிகோம் மலேசியா, யு மொபைல் மற்றும் ஒய்.தி.எல் கொமுனிகேஷன்ஸ் ஆகிய நிறுவனங்கள் நாட்டில் 5ஜி தொழில்நுட்பத்தை மேம்படுத்தும் நோக்கில் டி.என்.பி நிறுவனத்தில் பங்குகளை வாங்க ஒப்புக் கொண்டுள்ளன.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

நிறுத்தி வைக்கப்பட்ட காரில் இருந்த எட்டு மாத பெண் குழந்தை பலி

06/10/2023 05:17 PM

கோலாலம்பூர், 06 அக்டோபர் (பெர்னாமா) --
செராஸ்சில் உள்ள சேன்ஸலர் துங்கு முஹ்ரிஸ் மருத்துவமனை கார் நிறுத்தும் இடத்தில் நேற்று நிறுத்தி வைக்கப்பட்ட காரில் இருந்த எட்டு மாத பெண் குழந்தை ஒன்று உயிரிழந்தது.

அக்குழந்தையின் தாய் சுமார் எட்டு மணி நேரம் காரிலேயே அக்குழந்தையை விட்டுச் சென்றதே இத்துயரச் சம்பவம் ஏற்பட்டதற்கான காரணம் என்று சந்தேகிக்கப்படுகிறது.

காலை 7.20 மணியளவில் இச்சம்பவம் நிகழ்ந்திருக்கின்றது.

அதே மருத்துவமனையில் மருத்துவராகப் பணிபுரியும் அந்தத் தாய், பராமரிப்பு மையத்திற்கு அக்குழந்தையை அழைத்துச் சென்றதாக செராஸ் மாவட்ட போலீஸ் தலைவர் ஏ.சி.பி. சாம் ஹலிம் ஜமாலுடின் தெரிவித்தார்.

எனினும், அக்குழந்தையைப் பராமரிப்பு மையத்திற்கு அனுப்பி விட்டதாக எண்ணிக் கொண்டு அவர் வேலைக்குச் சென்று விட்டதாக தெரிவிக்கப்பட்டுள்ளது.

 2001-ஆம் ஆண்டு செக்‌ஷன் 31(1)(ஏ)-வின் கீழ், இதன் வழக்கு விசாரிக்கப்படுகிறது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

 எரிவாயு கலன் வெடித்ததால் தீ விபத்து; ஆடவருக்குத் தீக்காயம்

06/10/2023 05:16 PM

கோலாலம்பூர், 06 அக்டோபர் (பெர்னாமா) --
செராஸ் டேசா துன் ரசாக் குடியிருப்பு பகுதியில் நேற்று ஏற்பட்ட தீ விபத்து ஒன்றில் ஆடவர் ஒருவர் கடுமையான தீ காயங்களுக்கு ஆளாகி உள்ளார்.

உடனடியாக மருத்துவமனைக்கு அனுப்பப்பட்ட அவரின் நிலைமைக் கவலைக்கிடமாக உள்ளதாகத் தெரிவிக்கப்பட்டுள்ளது.

சம்மந்தப்பட்ட அந்த அடுக்குமாடி குடியிருப்பு வீடு ஒன்றில் ஏற்பட்ட எரிவாயு கசிவு காரணமாக, இத்தீ விபத்து நிகழ்ந்திருக்கலாம் என்று, நிலைமையைக் கட்டுப்படுத்திய சுங்கை பீசி, பண்டார் துன் ரசாக் தீயணைப்பு மற்றும் மீட்புத்துறையினர் கூறினர்.

இதில், இரு வீடுகளும் 12 மோட்டார் வண்டிகளும் சேதமடைந்துள்ளன.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

உலகின் முதல் திட்டமிடப்பட்ட நிலையான மஸ்டார் நகரை பிரதமர் பார்வையிட்டார்

Prime Minister Datuk Seri Anwar Ibrahim today visited Masdar City, renowned as the world's first planned sustainable city.

Located six kilometres from the Abu Dhabi airport, Masdar City is also a free zone and designed to be a business hub and a destination for cleantech companies.

Anwar is also scheduled to visit the Mohamed bin Zayed University of Artificial Intelligence (MBZUAI).

--fotoBERNAMA (2023) COPYRIGHT RESERVED

06/10/2023 05:20 PM

அபுதாபி, 06 அக்டோபர் (பெர்னாமா) --
 துபாயில் உள்ள உலகின் முதல் திட்டமிடப்பட்ட நிலையான நகரமான மஸ்டார் நகரை பிரதமர் டத்தோ ஶ்ரீ அன்வார் இப்ராயிம் இன்று பார்வையிட்டார்.

அபுதாபி விமான நிலையத்திலிருந்து ஆறு கிலோமீட்டர் தொலைவில் அமைந்துள்ள மஸ்டார் நகர் ஒரு வணிக மையமாக வடிவமைக்கப்பட்டுள்ளது.

2008-ஆம் ஆண்டில் நிறுவப்பட்ட மஸ்டார் நகர், எதிர்கால நகரத்தை உருவாக்கும் அபுதாபியின் முன்னோடி திட்டமாகும்.

விரைவான நகரமயமாக்கலுக்கு இடமளிக்கும் அதே வேளையில், ஆற்றல், நீர் மற்றும் கழிவுகளை விவேகமான முறையில் இதர நகரங்கள் எவ்வாறு குறைக்கலாம் என்பதில் மஸ்டார் நகர் முன்னணியில் உள்ளது.

ஐக்கிய அரசு சிற்றரசில் உள்ள மலேசியர்களையும் இன்று பிரதமர் சந்திக்கவுள்ளார்.

இரண்டு நாட்கள் அதிகாரப்பூர்வ பயணம் மேற்கொண்டு, அன்வார் ஐக்கிய அரசு சிற்றரசுக்கு சென்றுள்ளார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


பொது

சபாவில் ரஹ்மா விற்பனை திட்டம்; 150,000 பேர் பயனடைந்தனர்

06/10/2023 06:25 PM

குண்டாசாங், 06 அக்டோபர் (பெர்னாமா) --
அத்தியாவசிய பொருட்களை வாங்குவதற்காக சபா மாநிலம் முழுவதும் 266 இடங்களில் கடந்த செவ்வாய்க்கிழமை வரை மேற்கொள்ளப்பட்ட ரஹ்மா விற்பனை திட்டம் பி.ஜி.ஆர் மூலம் ஒரு லட்சத்து 50 ஆயிரம் பேர் பயனடைந்துள்ளனர்.

சந்தை விலைகளுடன் ஒப்பிடுகையில், இந்த விற்பனைத் திட்டத்தில் 10 முதல் 30 விழுக்காடு வரையிலான கழிவில் மக்கள் அத்தியாவசிய பொருட்களை வாங்கிக் கொண்டதாக, உள்நாட்டு வாணிப மற்றும் வாழ்க்கைச் செலவின அமைச்சின் இடைக்கால அமைச்சர் டத்தோ அர்மிசான் முஹமாட் அலி தெரிவித்தார்.

இன்று வெள்ளிக்கிழமை, சபா குண்டாசாங் பி.ஜி.ஆர் திட்டத்தைப் பார்வையிட்ட பின்னர் செய்தியாளர்கள் சந்திப்பில் அவர் இத்தகவல்களைப் பகிர்ந்து கொண்டார்.

குடியிருப்பாளர்கள் தங்களுக்கான அத்தியாவசிய பொருட்களை வாங்கிய நிலையில், இத்திட்டம் நல்ல வரவேற்பைப் பெற்றதாகவும் அவர் கூறினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

வெளிநாடுகளில் பாதுகாப்புக்கு அச்சுறுத்தல் ஏற்படும் மலேசியர்கள் புகாரளிக்க வேண்டும்

2024 வரவு செலவுத் திட்டம் அரசியலாக்கப்படுவதைத் தவிர்க்க வேண்டும்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்